SOP ketat PKP dinilai semula jika kes harian Covid-19 turun 4,000

Kerajaan akan menilai bagi melonggarkan prosedur operasi standard (SOP) yang ketat di bawah sekatan penuh pergerakan (SPP) Perintah Kawalan Pergerakan (PKP) 3.0 jika jumlah jangkitan harian Covid-19 turun bawah 4,000 kes.

Menteri Kanan (Keselamatan) Datuk Seri Ismail Sabri Yaakob bagaimanapun menolak andaian kerajaan akan menamatkan PKP dalam masa terdekat.

Katanya beliau dimaklumkan oleh Menteri Kesihatan Datuk Seri Dr Adham Baba dan Ketua Pengarah Kesihatan Tan Sri Dr Noor Hisham Abdullah bahawa apabila sampai ke tahap 4,000 kes, maka PKP akan dinilai semula.

“Bukan bermakna kita tamatkan PKP, tapi mungkin kita ‘review’ balik dari segi SOP yang mana boleh kita longgarkan sedikit,” katanya pada sidang media selepas melawat Hospital Medan Angkatan Tentera Malaysia (ATM) di Hospital Sultanah Aminah (HSA), Johor Bahru hari ini.

Beliau berkata Kementerian Kesihatan Malaysia (KKM) akan membuat syor kepada Majlis Keselamatan Negara (MKN) pada mesyuarat khas akan datang, mengenai langkah yang boleh diambil sekiranya angka jangkitan harian turun ke paras 4,000

Katanya, buat masa ini fokus utama kerajaan adalah pemberian vaksin bagi mencapai imuniti kelompok atau sekurang-kurangnya kepada 60 peratus rakyat negara ini, sebelum pelan keluar daripada pelaksanaan PKP secara keseluruhan dapat dilaksanakan.

Mengenai Hospital Medan ATM di HSA, beliau berkata hospital yang dijangka beroperasi pada 17 Jun itu merupakan yang keenam dibina dengan kerjasama KKM bagi membantu menampung kapasiti hospital dan unit rawatan rapi (ICU) di Johor Bahru.

Dr Adham yang turut hadir berkata Hospital Medan ATM di HSA akan mempunyai empat katil ICU dan 60 katil wad untuk pesakit Covid-19 kategori tiga dan empat.

Setakat 11 Jun lepas, kadar penggunaan katil wad di hospital khusus Covid-19 di Johor ialah 92 peratus iaitu 1,095 daripada 1,186, manakala penggunaan katil ICU di enam hospital pakar di Johor iaitu HSA, Hospital Sultan Ismail, Kluang, Batu Pahat, Muar dan Segamat melebihi 70 peratus.


NGO Pulau Pinang tolak cadangan PMX supaya projek tambak dikecilkan

Projek tambak laut Pulau Pinang Selatan (PSI) perlu dibatalkan dengan serta-merta, gesa pertubuhan bukan kerajaan (NGO), komuniti nelayan dan aktivis alam sekitar di negeri tersebut.

Pengerusi Persatuan Nelayan Negeri Pulau Pinang (PenMutiara), Ibrahim Che Ros mengesahkan beliau dan Timbalan Pengerusi PenMutiara, Zakaria Ismail sudah menyerahkan surat bantahan projek tersebut kepada Perdana Menteri, Datuk Seri Anwar Ibrahim semalam ketika menghadiri Rumah Terbuka Madani di Permatang Pauh semalam.

”Sebelum ini surat bantahan yang meminta bantuan Anwar untuk membatalkan projek PSI ini telah diserahkan kepada Setiausaha Politik beliau Jumaat lalu.

”Semalam, kami sekali lagi menyerahkan surat bantahan ini kerana projek ini sekiranya dikecilkan skop pun akan tetap memberikan impak negatif kepada alam sekitar dan menjejaskan kehidupan nelayan,” katanya dipetik laporan Utusan Malaysia.

Semalam, Anwar mengumumkan projek tambak laut PSI akan disemak semula dan dikecilkan skopnya.

Dengan tanah yang ditambak dalam projek itu akan dijual bagi pembiayaan pembinaan transit aliran ringan (LRT) di Pulau Pinang, Anwar berkata, Kerajaan Pusat akan menambah dana menerusi skim khas kepada negeri itu untuk melaksanakan projek LRT dengan segera.

Menurut Ibrahim, kerosakan terhadap alam sekitar dan ekosistem lautan di kawasan projek PSI tetap akan berlaku walaupun projek tambakan itu dikecilkan skop.

”Pengambilan tanah dan batu untuk menambak laut bagi dijadikan pulau buatan masih akan dijalankan, alam sekitar dan tempat pembiakan hidupan laut tetap musnah. Jadi, komuniti nelayan tetap dengan pendirian membantah projek tambakan ini,” katanya.

Dalam pada itu, Presiden Sahabat Alam Malaysia (SAM), R. Meenakshi berkata, tindakan mengecilkan skop penambakan laut untuk projek PSI itu tetap akan merosakkan kawasan sensitif alam sekitar di kawasan terlibat.

”Kami tetap mendesak supaya projek PSI ini dibatalkan, mengecilkan skop penambakan bukan satu pilihan terbaik.

”Dengan pembiayaan Kerajaan Pusat untuk pembinaan LRT dan tanah-tanah alternatif yang ada di Seberang Perai, lebih baik projek PSI ini dibatalkan untuk menyelamatkan laut kita.

”Sama ada satu pulau atau tiga pulau, ia tetap akan merosakkan kawasan sensitif alam sekitar dan tempat pembiakan ikan,” katanya lagi.


Rumah terbuka madani enam negeri terlibat PRN kempen pilihan raya

Ketua Pengarah Pilihan Raya Perikatan Nasional (PN), Datuk Seri Muhammad Sanusi Md Nor berpendapat rumah terbuka Malaysia madani bersama Perdana Menteri yang akan diadakan di enam negeri yang bakal mengadakan Pilihan Raya Negeri (PRN), sebagai kempen politik.

Menyifatkan program itu akan membabitkan kos yang tinggi, sedangkan Kerajaan Persekutuan sebelum ini menggalakkan langkah penjimatan dibuat semua pihak, beliau berkata, acara itu tidak sepatutnya diadakan.

“Ini program kempen pilihan raya bukan rumah terbuka tetapi ambil kesempatan daripada Aidilfitri, apa program sesuai nak buat kempen? Maka buat rumah terbuka.

“Kita bukan nak halang buat rumah terbuka kepada orang ramai tetapi sebagai kerajaan yang cakap tentang langkah jimat cermat, tak payah buat program besar-besar, itu bertentangan dengan diri mereka sendiri,” kata Menteri Besar Kedah.

Beliau memberitahu media selepas menghadiri Program Ramah Mesra Aidilfitri Mahasiswa bersama Menteri Besar Kedah di Dewan Sri Mentaloon di Alor Setar, hari ini (23 April 2023).

Menurutnya, jamuan rumah terbuka Aidilfitri untuk rakyat sewajarnya diadakan di satu saja lokasi iaitu Seri Perdana yang juga kediaman rasmi Perdana Menteri atau di sekitar Putrajaya seperti kelaziman sebelum ini.

Sanusi berkata, pembabitan beberapa kementerian kerajaan dalam penganjuran program terbabit juga tidak sepatutnya berlaku.

“Enam negeri ini saya sudah maklum lama guna kementerian seperti di Kedah, Kementerian Dalam Negeri (KDN) terlibat. Kenapa guna kementerian untuk rumah terbuka, kementerian pun tidak ada bajet khusus untuk buat rumah terbuka,” katanya.

Muhammad Sanusi menegaskan orang ramai boleh menilai sendiri tindakan menganjurkan majlis berkenaan.

“Semua tindakan politik ini pergi pada peti undi. Rakyat akan nilai hang (kamu) guna dana kerajaan, dana kementerian buat program kempen pilihan raya untuk parti hang, itu tak betul,” katanya.

Sanusi berkata, beliau tiada kuasa untuk menghalang rumah terbuka itu diadakan di Kedah, malah akan turut hadir.

“Saya tidak ada kuasa nak halang, lagipun bagus untuk rakyat Kedah pi makan. Saya tak tau ada jemputan atau tak, tapi itu rumah terbuka, jemput atau tak saya akan hadir sebagai orang Kedah,” katanya..

Di Kedah, acara rumah terbuka itu akan diadakan di Hotel Raia, Alor Setar, antara jam 10 pagi hingga 2 petang pada 29 April ini.

Di Pulau Pinang, acara itu akan diadakan Universiti Teknologi Mara (UiTM) Permatang Pauh, mulai jam 11 pagi hingga 2 petang pada 6 Mei depan.

Di Negeri Sembilan, acara itu akan berlangsung di Dewan Majlis Bandaraya Seremban, antara jam 11 pagi hingga 2 petang, pada 7 Mei.

Di Kelantan, progran itu akan diadakan di pekarangan Stadium Sultan Muhammad Ke-IV di Kota Bharu, Kelantan antara jam 7 hingga 10.30 malam, pada 12 Mei.

Di Terengganu, penganjuran diadakan di Dewan Al-Muktafi Billah Shah, Universiti Sultan Zainal Abidin (UniSZA) dekat Kuala Terengganu antara jam 7 hingga 10.30 malam, pada 13 Mei ini.

Selangor menjadi lokasi terakhir acara itu yang akan diadakan di Kawasan Komersial Fasa III, Taman Sri Gombak mulai jam 8 hingga 11 malam, pada 14 Mei.


Pemberian dos vaksin cecah lebih 8 juta, kata Adham Baba

Menteri Kesihatan Datuk Seri Dr Adham Baba berkata sehingga semalam 8,083,685 dos vaksin telah diberikan kepada penduduk di negara ini menerusi Program Imunisasi Covid-19 Kebangsaan.

Menurutnya jumlah itu merangkumi 5,774,667 penerima dos pertama dan 2,309,018 lagi menerima dos kedua, sekali gus melengkapkan vaksinasi mereka.

“Sebanyak 258,773 dos vaksin Covid-19 diberikan semalam, melibatkan pemberian 163,756 dos pertama dan 95,017 dos kedua,” katanya dalam kenyataan hari ini.

Beliau berkata lima negeri yang mencatatkan penerimaan kedua-dua dos tertinggi ialah Selangor dengan 303,050 orang, diikuti Sarawak (250,011), Johor (244,400), Perak (209,174) dan Kuala Lumpur (198,655).

Lebih 3.9 juta orang atau 83 peratus penduduk Selangor sudah mendaftar untuk suntikan vaksin Covid-19.

Menteri Besar, Datuk Seri Amirudin Shari, berkata sehingga Isnin lalu, hanya 851,118 individu menerima dos pertama, manakala hanya 270,221 lengkap menerima dos kedua.

“Kita harus akui, angka yang rendah ini disebabkan bekalan vaksin yang terhad. Masalah ini bukan hanya berlaku di negeri Selangor dan Malaysia tetapi juga di rantau Asia Tenggara dan Afrika,” katanya.


Terpulang kepada Zahid untuk bersumpah, kata Muhyiddin

Tan Sri Muhyiddin Yassin tidak akan bersumpah laknat berhubung dakwaannya bahawa Datuk Seri Ahmad Zahid Hamidi meminta bantuan beliau untuk menyelesaikan kes mahkamah dihadapi Presiden UMNO itu.

Pengerusi Perikatan Nasional (PN) berkata adalah menjadi hak Zahid untuk bersumpah kerana apa yang didedahkannya adalah sesuatu yang benar, malah mempunyai saksi.

Menurutnya pendedahan beliau itu bukan sesuatu yang direka semata-mata kerana politik atau untuk menghadapi Pilihan Raya Negeri (PRN) Johor, tetapi adalah sesuatu yang haq (benar).

“Saya sekarang ini bercakap yang benar… nak bercakap pada rakyat, jangan bohong dan ada bukti dah… malam itu saya dah tunjukkan buktinya…tapi kalau dia nak sumpah berapa kali sumpah, sumpahlah… kita serah pada dialah.

“Saya tidak… saya tak pernah berbohong… apa yang saya sebut itu adalah satu yang haq (benar)… yang betul walaupun yang betul itu kadang-kadang pahit didengar.

“Jadi saya sebut itu adalah haq… satu yang benar. Bukan satu yang direka, hanya sengaja kerana politik dan pilihan raya. Apa situasi sekarang pun, kita akan nyatakan perkara yang betul. Dan harap rakyat faham apa yang dimaksudkan itu,” katanya menjawab soalan wartawan pada sidang media selepas mesyuarat Majlia Pemulihan Negara (MPN) hari ini.

Beliau diminta mengulas dakwaan mengatakan Zahid membawa fail meminta bantuan menyelesaikan puluhan kes mahkamah dihadapi Presiden UMNO itu.

Pada 18 Februari lalu, Muhyiddin berkata beliau mempunyai bukti bahawa Zahid pernah membawa timbunan fail pertuduhan terhadapnya.

Pada ketika itu, Presiden PAS Tan Sri Abdul Hadi Awang dan Naib Presiden Bersatu Datuk Seri Mohamad Azmin Ali boleh menjadi saksi beliau sekiranya ada pihak yang cuba menafikan dakwaan tersebut.

“Apa yang saya sebutkan memang benar berlaku sebab Zahid ada tunjuk satu fail yang bertimbun dan dia minta bantu selesaikan masalah.

“Saksinya ada di sini Azmin Ali dan Abdul Hadi ada datang ke rumah saya, Zahid ada waktu zaman kita baik dahulu bawa fail. Kalau orang tanya apa saksi, itu ada saksi bahawa itu adalah kenyataan yang betul,” kata Muhyiddin.

Bagaimanapun, Zahid menafikan pernah berjumpa Muhyiddin ketika Presiden Bersatu itu menjadi Perdana Menteri untuk meminta tolong dilepaskan daripada tuduhan mahkamah.

“Apatah lagi dengan membawa timbunan fail seperti yang didakwa dan minta untuk dilepaskan.

“Bagi membuktikan kebenaran ini, saya sanggup dan bersedia untuk melakukan sumpah laknat sebagai penafian kepada tuduhan jahat TSMY ke atas saya.

“Jadi saya ingin bertanya, adakah beliau juga bersedia dan sanggup untuk melakukan perkara yang sama? Iaitu bersumpah laknat bagi mengesahkan tuduhan jahat beliau ke atas saya?,” kata Zahid.

Mengulas lanjut Muhyiddin yang juga Presiden Bersatu berkata pembahagian kerusi PRN Johor dalam kalangan anggota komponen PN juga telah selesai dan akan diumumkan 24 Februari ini di Johor.

“Dah selesai antara parti-parti dalam PN dah selesai dah. Malahan nama-nama calon pun dah dikemukakan. Kita dalam peringkat akhir rating dan kita akan umumkan pada 24 Februari yang akan dibuat secara rasminya di Johor nanti,” katanya.


30,311 notis kesalahan merokok dikeluar sejak enam bulan lalu

Sebanyak 30,311 notis kesalahan merokok di tempat awam dikeluarkan sejak Januari hingga Jun tahun ini, kata Menteri Kesihatan Khairy Jamaluddin.

Beliau berkata tahun 2022 merupakan tahun paling banyak penguatkuasaan dilaksanakan terhadap peraturan larangan merokok di tempat awam.

“Tahniah kepada penguatkuasa SIP (Sektor Inspektorat dan Perundangan) KKMPutrajaya. Insya’Allah Julai-Disember lagi hebat dan dasyat! #GEG #NoSmoking,” katanya menerusi ciapan di Twitter, hari ini.

Notis berkenaan dikeluarkan mengikut Seksyen 32B Peraturan-Peraturan Kawalan Hasil Tembakau (PPKHT) 2004.

Dalam ciapan sama, Khairy turut berkongsi data Penguatkuasaan PPKHT bagi tahun 2018 hingga tahun lepas, yang menyaksikan secara keseluruhan sebanyak 57,268 notis kesalahan merokok di tempat awam dikeluarkan pada 2018; 50,946 (2019); 34,338 (2020) dan 15,163 (2021).

Sementara itu, gabungan badan bukan kerajaan (NGO) Rakan Strategik GEGAR Wanita dalam kenyataan hari ini berharap agar semua Ahli Parlimen terutama wakil rakyat wanita meluluskan Rang Undang-Undang Tembakau dan Merokok yang dijangka dibentang pada sidang Dewan Rakyat kali ini.

Presiden Pertubuhan Wanita Malaysia untuk Kawalan Tembakau dan Kesihatan (MyWATCH) Roslizawati Md Ali yang mewakili Rakan Strategik GEGAR Wanita turut menggesa agensi penguatkuasaan yang lain membantu KKM dalam usaha membendung pasaran rokok tidak sah.

Rakan Strategik GEGAR Wanita diterajui MyWATCH, Persatuan Kanser Kebangsaan Malaysia (NCSM), Persatuan Mencegah Dadah (Pemadam) Kebangsaan, Majlis Kebajikan Kanak-Kanak Malaysia (MKKM), Persatuan Kesihatan Remaja Malaysia (MAAH) dan Persatuan Kesihatan IKRAM Malaysia (IKRAM Health).

Sebelum ini, Khairy berkata Kabinet meluluskan draf rang udang-undang itu dan beliau dijangka membentangkan rang undang-undang itu pada sidang Parlimen ini. – Bernama


Rumah tepi Sungai Kupang bahaya, penduduk kena pindah dulu: Hamzah

Penduduk di 12 kampung yang terjejas akibat banjir besar pada Isnin lalu dinasihatkan supaya tidak bermalam di rumah mereka buat masa ini.

Menteri Dalam Negeri Datuk Seri Hamzah Zainuddin berkata beliau telah mencadangkan perkara ini kepada polis Baling berikutan ramalan hujan dan ribut petir di daerah itu dalam beberapa hari akan datang.

“Saya telah mencadangkan perkara ini kepada ketua polis Baling semasa sesi taklimat hari ini untuk memindahkan penduduk yang tinggal di sepanjang sungai (Sungai Kupang) untuk ditempatkan di lokasi lebih selamat.

“Kita tidak dapat pastikan bila banjir akan melanda lagi terutama ketika penduduk sedang tidur lena.

“Bagaimanapun, eloklah mereka berada di rumah pada waktu siang seperti menjalankan kerja-kerja pembersihan,” katanya kepada pemberita selepas melawat kawasan yang dilanda banjir di Baling hari ini.

Hamzah berkata lebih 700 anggota dan pegawai dari pelbagai agensi di bawah Kementerian Dalam Negeri (KDN) ditempatkan di kawasan itu bagi membantu usaha pasca bencana.

Hamzah mengulas laporan hari ini berhubung ramalan Jabatan Meteorologi (MetMalaysia) mengenai hujan dan ribut petir di Baling dalam beberapa hari akan datang.

Ketua Pengarah MetMalaysia Muhammad Helmi Abdullah dilaporkan berkata ramalan cuaca petang itu berdasarkan pembentukan garisan ombak terutama di sepanjang kawasan pantai Kedah.

Katanya, garisan badai itu akan menyebabkan kejadian hujan lebat dan ribut petir serta angin kencang pada waktu petang yang berkemungkinan berlarutan sehingga awal malam.

Sementara itu, Hamzah berkata Jabatan Pendaftaran Negara dan Jabatan Imigresen hari ini telah mula membantu mangsa menggantikan dokumen pengenalan diri dan pasport yang rosak akibat banjir.

“Perkhidmatan ini dilakukan secara percuma bagi meringankan beban mangsa,” katanya.

Pada Isnin, 12 kampung di Kupang di sini ditenggelami banjir akibat fenomena tiang air yang meragut tiga nyawa sekeluarga termasuk seorang wanita yang hamil empat bulan.


Kes Adib: Kerajaan tubuh jawatankuasa khas pakar undang-undang, forensik

Jawatankuasa Khas yang ditubuhkan untuk menyiasat secara teliti kematian anggota bomba Muhammad Adib Mohd Kassim kini dianggotai oleh pakar undang-undang, patologi forensik dan anggota Polis Diraja Malaysia (PDRM).

Menurut laporan Bernama, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar turut mengumumkan bekas Hakim Mahkamah Rayuan Datuk Kamardin Hashim dan Perunding Kanan Patologi Forensik Penang Medical College Datuk Dr Bhupinder Singh sebagai anggota Jawatankuasa Khas itu.

Ia juga dianggotai Profesor Ulung Fakulti Perubatan Universiti Malaya Datuk Prof Dr Looi Lai Meng; pakar kriminologi Datuk Dr P. Sundramoorthy; Ketua Penolong Pengarah (D10) Forensik PDRM SAC Azari Abd Rahman serta Ketua Pusat Pengajian Sains Penyiasatan dan Pendakwaan PDRM SAC Mohammad Abd Hamid.

“Mesyuarat Jemaah Menteri pada 29 Okt lepas bersetuju menubuhkan Jawatankuasa Khas tersebut bagi memastikan pembelaan sewajarnya dibuat terhadap kes kematian Muhammad Adib,” katanya dalam kenyataan hari ini.

Pada 9 Okt, Perdana Menteri Datuk Seri Ismail Sabri Yaakob berkata sebuah Jawatankuasa Khas akan diwujudkan bagi memastikan siasatan menyeluruh, telus dan pembelaan sewajarnya berhubung kes kematian Muhammad Adib.

Ismail Sabri berkata Jawatankuasa Khas yang dipengerusikan Wan Junaidi itu dianggotai Menteri Dalam Negeri Datuk Seri Hamzah Zainudin; Menteri Perumahan dan Kerajaan Tempatan Datuk Seri Reezal Merican Naina Merican; serta Peguam Negara Tan Sri Idrus Harun.

Mengulas lanjut, Wan Junaidi berkata Bahagian Hal Ehwal Undang-Undang Jabatan Perdana Menteri akan menjadi urus setia bersama Kementerian Dalam Negeri serta Kementerian Perumahan dan Kerajaan Tempatan bagi Jawatankuasa Khas itu.

“Memorandum Jemaah Menteri berhubung penubuhan Jawatankuasa Khas ini termasuk terma rujukan, keanggotaan dan implikasi kewangan akan dibentangkan untuk pertimbangan dan kelulusan Jemaah Menteri dalam masa terdekat.

“Jawatankuasa ini akan mengemukakan dapatan dan syor-syor kepada mesyuarat Jemaah Menteri dalam tempoh enam bulan sebagaimana keputusan Jemaah Menteri pada 29 Okt lepas,” katanya.

Muhammad Adib, cedera parah semasa rusuhan di Kuil Sri Maha Mariamman di USJ 25, Subang Jaya pada 27 Nov 2018 dan meninggal dunia pada 17 Dis 2018, selepas berjuang untuk hidup selama 21 hari.

Allahyarham dikatakan diserang serta dipukul sehingga cedera parah, malah jentera bomba turut dirosakkan selain dua kenderaan lain dibakar dalam rusuhan yang berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019. Seramai 30 saksi dipanggil dan 137 bahan bukti dikemukakan.

Pada 27 Sept 2019, Mahkamah Koroner memutuskan kematian Muhammad Adib adalah perbuatan jenayah dilakukan lebih daripada dua individu tidak dikenali.


Harga petrol, diesel kekal : MOF

Harga kesemua jenis petrol dan diesel kekal hingga 2 Ogos depan.

RON97 kekal pada RM3.37 seliter manakala RON95 RM2.05 seliter dan diesel RM2.15 seliter.

Menurut Kementerian Kewangan, harga itu dikekalkan bagi melindungi pengguna daripada terkesan dengan kenaikan harga sebenar.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter sungguhpun harga pasaran sebenar bagi kedua-dua produk meningkat melebihi paras harga siling ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” kata kenyataan itu.


Rasuah : Jangan selindung sebalik ‘tidak bersalah sehingga dibuktikan bersalah’

Ahli politik tidak sepatutnya berselindung di sebalik kata-kata ‘tidak bersalah sehingga dibuktikan bersalah’ kata aktivis anti-rasuah, Edmund Terence Gomez, lapor FMT.

Beliau merujuk kepada tuduhan rasuah terhadap pemimpin Barisan Nasional (BN) dan Pakatan Harapan (PH) yang digugurkan apabila gabungan itu berkuasa.

Beliau mempersoalkan sama ada Ketua Pemuda DAP Dr Kelvin Yii tetap berpendirian seseorang itu tidak bersalah selagi tidak dibuktikan sekiranya individu yang berdepan tuduhan rasuah itu menjadi perdana menteri.

Sebelum ini Kelvin mengulas kenyataan Pusat Memerangi Kronisme dan Korupsi (C4) berhubung saranan agar ahli politik berdepan tuduhan rasuah tidak bertanding pada pilihan raya umum kerana katanya masyarakat sepatutnya menganggap seseorang itu tidak bersalah sehingga mahkamah membuktikan sebaliknya.

Antara ahli politik berdepan tuduhan rasuah membabitkan Pengerusi DAP, Lim Guan Eng, Presiden UMNO, Datuk Seri Ahmad Zahid Hamidi dan Presiden Muda, Syed Saddiq Abdul Rahman.

Kesemua mereka kembali bertanding masing-masing di kawasan Parlimen Bagan, Bagan Datuk dan Muar.

Menurut Gomez, timbul kemungkinan perdana menteri yang berdepan tuduhan rasuah akan menggunakan kuasanya untuk menggugurkan kes dihadapi.

Beliau memberi amaran itu susulan kenyataan bekas menteri undang-undang, Datuk Seri Azalina Othman Said pada Ogos lalu yang menyatakan sesiapa sahaja menjadi perdana menteri kebiasaannya akan melantik ‘orangnya’ bagi jawatan peguam negara.

Kenyataan Azalina itu mengundang kecaman termasuk daripada Ngeh Koo Kam (DAP) yang menyifatkan tindakan itu menyumbang kepada salah guna kuasa.

“Sebagai rakyat Malaysia yang berdepan masalah serius tentang bagaimana peguam negara dilantik, adakah Kevin masih berpandangan mereka berdepan tuduhan rasuah patut dibenarkan bertanding pada pilihan raya ini?,” kata Gomez.

Tegasnya, ahli politik seperti Guan Eng, Zahid dan Syed Saddiq perlu membersihkan nama mereka terlebih dahulu sebelum bertanding mana-mana pilihan raya.

Katanya, ahli politik perlu berhenti menyebut ‘perkara mengarut’ dengan memetik kata-kata ‘tidak bersalah sehingga dibuktikan bersalah’, sambil mendakwa sejarah membuktikan ia bukan perkara benar.

“Sehingga berlakunya pembaharuan struktur yang menyaksikan peguam negara dilantik secara bebas, kita mesti berhenti berselindung di sebaliknya,” katanya.


Syabas Kedah kerana tutup premis perjudian, kata Mufti Pulau Pinang

Mufti Pulau Pinang, Datuk Seri Dr Wan Salim Wan Mohd Noor, mengucapkan syabas kepada Kerajaan Kedah kerana mengambil serta melaksanakan pendirian tegas menamatkan sepenuhnya semua operasi premis perjudian dan loteri di negeri itu.

Wan Salim berkata, pengharaman judi dan minuman arak ke atas umat Islam sudah dinyatakan secara jelas dalam kitab suci al-Quran iaitu ayat 90 dan 91 surah Al-Maidah.

Beliau menjelaskan, sebab pengharaman itu sebagaimana dinyatakan dalam ayat sama ialah arak dan judi diperalatkan oleh syaitan bagi mencetuskan perseteruan serta kebencian dalam kalangan anggota masyarakat, selain menghalang mereka daripada mengingati Allah SWT dan menunaikan solat.

“Al-Quran juga ada menyebut bahawa antara fungsi utama pihak yang diberi kuasa pemerintahan ialah menyuruh kepada kebajikan, mencegah kemungkaran dan memastikan solat didirikan oleh masyarakat yang beragama Islam (Surah al-Hajj: 41),” katanya memetik laporan BH hari ini (2 Januari 2023).

Media semalam melaporkan semua operasi premis perjudian dan loteri di Kedah ditamatkan sepenuhnya, kelmarin, susulan keputusan kerajaan negeri itu untuk tidak lagi memperbaharui lesen perjudian yang tamat tempoh pada 31 Disember lalu.

Sehubungan itu Menteri Besar, Datuk Seri Muhammad Sanusi Md Nor, mengarahkan pihak berkuasa tempatan (PBT) memantau dan memastikan semua premis berkaitan mematuhi arahan berkenaan yang diputuskan pada November 2021.

Mengulas lanjut, Wan Salim berkata, bagaimanapun terdapat dua perkara berkaitan yang perlu diberi perhatian dalam isu terbabit.

Pertama, beliau berkata, hukum Islam hanya mengikat umat Islam, manakala orang bukan Islam pula tidak boleh dipaksa mengikut hukum Islam, termasuk dari segi mematuhi larangan berjudi dan minum arak.

“Kedua ialah membanteras sesuatu perbuatan mungkar perlu dilaksanakan secara berhikmah. Ia bagi mengelakkan reaksi yang berkemungkinan boleh menyebabkan suasana menjadi kucar-kacir serta huru-hara dalam kalangan mereka yang tidak memahami sebab larangan berkenaan, bukan saja orang Islam tetapi juga bukan Islam,” katanya.

Dalam pada itu, Wan Salim berkata, memandangkan situasi di Pulau Pinang agak berbeza di mana masyarakat bukan Islam mewakili kira-kira separuh daripada bilangan penduduknya, beliau berpendapat pihak berkuasa boleh membenarkan premis judi terus beroperasi di negeri ini tetapi hendaklah dihadkan kepada masyarakat bukan Islam saja.

Beliau menekankan, orang Islam mesti dilarang mengunjungi premis berkenaan dengan penguatkuasaan peraturan yang ketat dan tegas.

“Saya mencadangkan supaya pihak berkuasa agama Islam dengan bantuan polis memantau premis berkenaan secara konsisten. Jika ada mana-mana orang Islam didapati terbabit kegiatan judi atau loteri, maka hendaklah dikenakan hukuman keras.

“Jabatan Hal Ehwal Agama Islam Pulau Pinang (JHEAIPP) perlu mempertingkatkan lagi kempen membanteras amalan berjudi dalam segala rupa bentuk dan sentiasa mengingatkan masyarakat Islam supaya tidak terbabit amalan haram ini.

“Peringatan itu boleh dibuat melalui khutbah Jumaat dan program ceramah serta kuliah di masjid dan surau di negeri ini,” katanya.


Gajah mengamuk pijak lembu, pokok pisang penduduk

Puluhan penduduk Kampung Subong, di Gua Musang, Kelantan rugi lebih RM50,000 apabila hasil tanaman pokok pisang mereka musnah diserang seekor gajah liar yang naik minyak, Khamis lalu.

Memetik laporan Bernama, seorang penduduk, Zakaria Omar, 53, berkata 300 pokok pisang musnah dan dua ekor lembu yang diternak juga mati dipijak gajah liar itu dalam kejadian yang berlaku antara jam 10 malam hingga 3 pagi itu.

Zakaria berkata, gajah liar itu dijumpai berkeliaran dalam kebunnya sejak dua minggu lepas dan didapati semakin mengganas sejak akhir-akhir ini, sehingga bertindak memijak dua ekor lembu ternakan yang dilepaskan meragut di sekitar kebun getah berdekatan.

“Mungkin selepas pijak lembu itu, gajah terbabit memusnahkan 150 pokok pisang yang saya usahakan, yang baru sahaja keluarkan hasil tiga bulan lalu dan belum sempat menjualnya,” katanya, hari ini.

Mengulas lanjut, Zakaria berkata, susulan kejadian itu, penduduk berasa takut untuk memasuki kawasan kebun sama ada bagi kerja menoreh getah atau menebang pokok pisang kerana bimbang dengan keselamatan mereka.

Sementara itu, seorang lagi penduduk Mohd Nazri Hamzah, 52, berkata hampir setiap hari penduduk ternampak gajah liar itu berkeliaran di beberapa kawasan kebun penduduk termasuk di kebunnya.

“Kehadiran gajah liar itu berlaku pertama kali sejak penduduk membuka kebun pisang dan menanam pokok getah 30 tahun lepas…Saya yang terserempak beberapa kali dengan gajah itu termasuk pada waktu siang,” katanya.

Jelasnya, perkara tersebut telah dilaporkan kepada Jabatan Perlindungan Hidupan Liar dan Taman Negara (Perhilitan) dan berharap masalah itu diselesaikan secepat mungkin kerana kebanyakan penduduk bergantung kepada hasil tanaman pokok pisang dan kerja menoreh getah sebagai sumber pendapatan mereka.


Tiga negeri dijangka beralih ke Fasa 2 PPN minggu depan

Putrajaya sedang menimbang tiga negeri untuk peralihan ke Fasa 2 Pelan Pemulihan Negara (PPN) bermula minggu depan, ia antaranya Perlis, Kelantan dan Terengganu.

Menurut sumber, tiga negeri tersebut tidak akan lagi dikenakan sekatan penuh seperti Fasa 1 memandangkan nilai ambang kes jangkitan Covid-19 berjaya dilandaikan hasil PPN yang dilaksanakan oleh kerajaan.

Perkara tersebut sudah dimaklumkan kepada kepada Perdana Menteri Tan Sri Muhyiddin Yassin, beberapa hari lalu untuk meneliti cadangan peralihan tersebut bagaimanapun terdapat kebimbangan melibatkan kes jangkitan Covid-19 di Selangor yang masih belum menunjukkan penurunan.

“Langkah ini bagi mengelak negeri-negeri yang menunjukkan perkembangan positif fasa pemulihan tetapi terhalang daripada beralih ke fasa berikutnya kerana kes-kes Covid-19 yang masih tinggi di negeri Selangor.

“Langkah ini selaras dengan perancangan PPN yang lebih fokus dan bukan pendekatan one-size-fits-all,” kata sumber dipetik Astro Awani.

Berdasarkan kerangka PPN di peringkat pusat, Fasa 1 kawalan pergerakan dilanjutkan kerana kes Covid-19 belum mencapai nilai ambang di bawah 4,000 selama tujuh hari sebelum beralih ke fasa seterusnya.

Dalam pada itu, beberapa perkara sedang diteliti untuk menangani penularan kes di Selangor yang tidak menunjukkan penurunan ia termasuk memperketat kawalan pergerakan di negeri itu.

Selangor hari ini juga mencatatkan rekod kes tertinggi sebanyak 2,836 kes baharu.

PPN adalah strategi peralihan keluar daripada krisis Covid-19 merangkumi empat fasa, dan peralihan daripada setiap fasa kepada fasa seterusnya adalah berdasarkan data daripada tiga indikator ambang utama.


Kumpulan peguam bidas Fahmi berhubung isu kebebasan media

Menteri Komunikasi dan Digital dibidas kumpulan peguam, Lawyers for Liberty (LFL) berhubung kekangan dan sekatan ke atas beberapa laman sesawang dan saluran media sosial sejak Jun tahun ini.

LFL dalam kenyataan menyanggah Fahmi Fadzil yang berkata kerajaan campuran memberi jaminan mengenai kebebasan media dan kebebasan bersuara, namun ini tidak bermakna rakyat bebas menyebarkan fitnah dan maklumat salah.

Pengarah LFL Zaid Malek berkata hak kebebasan bersuara yang dijamin dalam Perkara 10 (1)(a) Perlembagaan Persekutuan dan tidak boleh disekat atas alasan maklumat tidak tepat.

“Sekatan terhadap kebebasan bersuara yang dibenarkan di bawah Perkara 10(2)(a) tidak merangkumi kenyataan yang tidak tepat,” katanya dalam satu kenyataan.

“Pertuturan yang memudaratkan ketenteraman awam atau keselamatan yang boleh dihadkan, dan itu adalah sukar untuk dipenuhi.”

Zaid turut menyifatkan kenyataan Fahmi sebagai “cubaan jelas untuk mewajarkan atau meletakkan asas untuk menyekat portal atau laman sesawang yang mengkritik kerajaan”.

“Adalah mengganggu dan tidak berperlembagaan untuk menteri meletakkan dirinya sebagai penimbang tara ‘kebenaran’ dan membuat keputusan sendiri untuk menyekat berita yang kononnya memfitnah atau tidak tepat.

“Fitnah atau tidak tepat menurut siapa? Adakah hanya hak kerajaan untuk memutuskan perkara yang benar?”

Beliau turut mengingatkan Fahmi mengenai Akta Antiberita Tidak Benar, yang dimansuhkan oleh kerajaan Pakatan Harapan (PH) pada 2018 sebagai ancaman kepada kebebasan bersuara.

“Berita palsu mesti dijawab dengan penjelasan, bukan dijenayahkan,” katanya.

“Jika kerajaan dapat memutuskan perkara yang tidak tepat atau fitnah, ia akan membawa kepada penyalahgunaan kuasa dan pemenjaraan lawan politik. Sejarah silam kita audah membuktikan perkara ini, berulang kali.”

Beliau juga mengingatkan bagaimana Seksyen 500 Kanun Keseksaan digunakan oleh kerajaan Barisan Nasional untuk melemparkan “tuduhan bermotif politik” terhadap pemimpin PH.

“PH ketika itu mengkritik undang-undang berkenaan. Sekarang apabila berkuasa, adakah Fahmi sudah lupa perkara ini?”

Zaid berkata, kuasa sebegitu, jika dibenarkan, boleh menyekat wacana mengenai perkara berkepentingan awam kerana kerajaan boleh “memutarbelitkan” takrifan fitnah dan ketidaktepatan agar sesuai dengan tujuannya sendiri.

“Lawan politik, pengkritik kerajaan, aktivis dan orang ramai akan terbeban untuk membuktikan sebarang dakwaan kesalahan terhadap kerajaan jika ini dibenarkan.

“Kemelut 1MDB adalah contoh jelas bagaimana kuasa sedemikian boleh disalahgunakan dengan mudah oleh kerajaan, di mana portal berita disekat dan individu didakwa kerana bersuara.

“Tiada sebab untuk mempercayai penyalahgunaan seperti itu tidak akan berlaku di bawah kerajaan ini atau mana-mana kerajaan lain,” katanya.


Aidiladha: Aliran trafik di lebuh raya perlahan sejak pagi

Aliran trafik di lebuh raya utama dari ibu kota menghala ke utara, timur dan selatan negara dilaporkan tinggi sejak pagi ini susulan orang ramai mengambil kesempatan pulang ke kampung bagi menyambut Aidiladha esok.

Jurucakap Lembaga Lebuhraya Malaysia (LLM) ketika dihubungi berkata peningkatan kenderaan di lebuh raya bermula sejak 6 pagi dijangka berlarutan sehingga tengah malam.

Menurutnya pihak lebuh raya juga menempatkan anggota Jabatan Sukarelawan Malaysia (RELA) dan polis bantuan di plaza tol yang dikenal pasti kawasan ‘hotspot’ berlaku kesesakan.

“Anggota RELA ditempatkan bagi membantu pengguna tol sekiranya kad mengalami masalah manakala polis bantuan akan menggunakan motosikal untuk meninjau lalu lintas yang sesak di hadapan,” katanya ketika dihubungi Bernama hari ini.

Sementara itu, LLM melaporkan aliran trafik perlahan ke arah Pantai Timur sebelum dan selepas Plaza Tol Gombak menuju ke Bukit Tinggi.

Di Lebuhraya Pantai Timur, aliran trafik perlahan sejauh 5.3 kilometer dari Lancang ke Temerloh.

Trafik juga perlahan di Lebuhraya PLUS arah utara dari Sungai Dua ke Plaza Tol Sungai Dua dan dari kawasan Rehat dan Rawat (R&R) Rawang ke Sungai Buaya.

Arah selatan pula, trafik perlahan dari Putra Mahkota ke R&R Seremban, Senawang ke Pedas Linggi serta Bukit Gambir ke Pagoh.

Selain itu, trafik di Lebuhraya Utara-Selatan Hubungan Tengah (Elite) turut bergerak perlahan dari Bandar Serenia ke Nilai.

Kenderaan juga dilaporkan bergerak perlahan di Laluan Kedua Malaysia-Singapura (Linkedua) selepas Tuas, Singapura ke Kompleks Sultan Abu Bakar, Johor.

Tinjauan Bernama di tiga plaza tol iaitu di Gombak, Sungai Besi dan Jalan Duta mendapati berlaku pertambahan kenderaan.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


Azhar nafi tidak benarkan MP UMNO tukar kerusi dalam Dewan Rakyat

Dakwaan mengatakan terdapat beberapa Ahli Parlimen (MP) UMNO tidak dibenarkan untuk memohon menukar kerusi dalam Dewan Rakyat adalah tidak benar, tegas Yang di-Pertua Datuk Azhar Harun.

Terdahulu, sebuah portal milik parti AMANAH melaporkan kononnya Azhar tidak membenarkan permohonan empat MP UMNO yang mahu menukar kedudukan kerusi dalam dewan, ia selepas MP Gua Musang Tengku Razaleigh Hamzah semalam menghantar surat memohon menukar tempat untuk berada di blok bebas tidak menyokong kerajaan.

“Saya menafikan sekeras-kerasnya laporan berita tersebut dan ingin menyatakan bahawa saya tidak pernah menerima apa-apa permohonan daripada Ahli-Ahli Parlimen berkenaan.

“Saya anggap berita tersebut adalah satu pembohongan dan fitnah terhadap saya,” katanya dalam satu kenyataan hari ini.

Awal hari ini, media melaporkan Tengku Razaleigh memohon untuk menukar kedudukan kerusinya dalam Dewan Rakyat untuk tidak lagi bersama-sama dengan ahli-ahli dewan yang menyokong kerajaan Perikatan Nasional.

Permohonan tersebut dibuat dalam satu surat yang dilihat Agenda Daily dihantar kepada Yang di-Pertua Dewan Rakyat, Datuk Azhar Harun bertarikh 26 Julai.

“Dengan hormatnya suka saya memaklumkan bahawa saya tidak ingin terus berada di kerusi yang telah disediakan untuk saya dalam Dewan Rakyat bersama-sama dengan lain-lain anggota Dewan Rakyat yang ditempatkan dalam kumpulan seolah-olah menjadi penyokong kerajaan yang ada,” katanya dalam surat tersebut.

Pemimpin veteran UMNO tersebut sebaliknya meminta untuk dipindahkan ke blok bebas dalam dewan yang tidak menyokong kerajaan sedia ada.

“Dengan makluman ini saya mohon mendapat persetujuan dan kerjasama Tuan Yang di-Pertuan memindahkan tempat duduk saya ke suatu kerusi dalam Dewan Rakyat berhampiran dengan kumpulan Bebas yang tidak menyokong kerajaan sekarang ini,” katanya lagi.

Jelasnya, tindakan tersebut diambil atas kapasiti secara individu dan tidak melibatkan Ahli Parlimen (MP) lain yang satu parti dengan beliau.

Untuk rekod, Agenda Daily sebelum ini melaporkan kemungkinan Presiden UMNO, Datuk Seri Ahmad Zahid Hamidi mungkin berhasrat untuk menukar kedudukan kerusinya dalam Dewan Rakyat, beliau bagaimanapun tidak dapat menghadiri Sidang Khas Parlimen yang bermula semalam selepas didapati positif Covid-19.

Semalam, semua 38 MP daripada UMNO masih dilihat duduk di barisan blok kerajaan walaupun parti itu sebelum ini membuat keputusan menarik balik sokongan kepada kerajaan Perdana Menteri Tan Sri Muhyiddin Yassin.

Hanya yang berubah adalah tempat duduk Naib Presiden UMNO yang juga Ahli Parlimen Bera, Datuk Seri Ismail Sabri Yaakob apabila ditempatkan di sebelah Perdana Menteri, setelah beliau dilantik Timbalan Perdana Menteri.

Sidang Khas Parlimen yang bermula semalam akan diadakan selama lima hari pada 26, 27, 28 dan 29 Julai serta 2 Ogos ini, ia pertama kali semenjak Proklamasi Darurat diisytiharkan pada Januari.


Kontinjen Malaysia catat pencapaian terburuk dalam sejarah Sukan SEA

Kontinjen Malaysia sekali lagi mencatatkan pencapaian terburuk dalam sejarah Sukan SEA dengan menduduki tempat ketujuh dan gagal mencapai sasaran 40 pingat emas yang ditetapkan sebelum ini pada edisi 2023 di Kemboja yang berakhir semalam.

Pada hari semua acara pingat berakhir semalam, pencapaian negara pada edisi ke-32 di Phnom Penh lebih mengecewakan, malah lebih buruk ketika temasya sama di Hanoi, Vietnam, tahun lalu.

Selepas temasya sukan dwitahunan itu melabuhkan tirai, malam ini, kontinjen negara akan pulang dengan detik hitam di pentas Sukan SEA apabila hanya mengutip 34 pingat emas, 45 perak dan 97 gangsa untuk menghuni tangga ketujuh keseluruhan.

Malaysia mengakhiri cabaran pada kedudukan keenam keseluruhan dengan 39 emas, 45 perak dan 90 gangsa di Hanoi, tahun lalu dan sebelum itu pada kedudukan sama pada edisi 1983 di Singapura.

Lebih mengecewakan apabila Malaysia dengan 676 atlet berada di bawah Singapura, Filipina dan Kemboja.

Pada saingan semalam, Malaysia berjaya menambah empat pingat emas menerusi atlet sukan tari, Sam Jee Lek, pasukan hoki lelaki dan wanita serta atlet kick boxing Ahmad Nor Iman Hakim Rakib.

Selepas tamat saingan hari ke-11, Vietnam muncul juara keseluruhan apabila mengutip keseluruhan 136 emas, 105 perak dan 114 gangsa, diikuti Thailand 108-95-108 manakala Indonesia di tempat ketiga 85-81-109.

Tuan rumah Kemboja berada di kedudukan keempat dengan mengutip keseluruhan 81-74-126 manakala Filipina di tempat kelima 58-86-116 sementara Singapura di posisi keenam 51-42-64.


RM500 rebat beli alatan elektrik kepada mangsa banjir: Takiyuddin

Sebanyak RM500 e-rebat akan diberikan kepada mangsa bencana banjir terjejas baru-baru ini bagi membeli 15 jenis produk elektrik.

Bantuan itu disalurkan menerusi Program Bantuan Mangsa Banjir Keluarga Malaysia yang diumumkan oleh Menteri Tenaga dan Sumber Asli, Datuk Seri Takiyuddin Hassan hari ini bertujuan meringankan beban mangsa banjir yang kebanyakkannya rosak barang-barang elektrik.

“Buat permulaan sejumlah 1,100 pekedai sudah berdaftar untuk program khas ini, namun kita akan tambah bilangan untuk memudahkan mangsa.

“Program itu selaras pengumuman Perdana Menteri, Datuk Seri Ismail Sabri Yaakob pada 29 Disember lalu bagi penduduk terjejas menggantikan peralatan elektrik rumah yang rosak,” katanya semasa sidang media hari ini.

Jelasnya, bantuak tersebut merupakan inisiatif kerajaan dan tanda keprihatinan kepada semua mangsa banjir yang berdepan bencana terburuk dalam sejarah itu baru-baru ini.

“Bantuan khas ini antara inisiatif kerajaan termasuk pemberian tunai mencecah RM10,000 bagi setiap ketua isi rumah selain pelbagai inisiatif lain untuk meringankan beban ditanggung.

“Pelaksanaannya itu menggunakan Program Kemampanan Dicapai Melalui Kecekapan Tenaga (SAVE) yang diselaraskan oleh Pihak Berkuasa Pembangunan Tenaga Lestari (SEDA),” katanya lagi.

Takiyuddin bagaimanapun berkata, pemberian itu hanya bagi warganegara yang berdaftar sebagai pemilik akaun bil elektrik domestik dengan syarikat utiliti tenaga dan mereka perlu disahkan oleh Pusat Kawalan Operasi Bencana (PKOB) dan Agensi Pengurusan Bencana Negara (Nadma) atau Jawatankuasa Bencana Negeri.

Jelas beliau, senarai jenis produk tersebut boleh ditambah pada masa akan datang, namun setakat ini, ia hanya meliputi peti sejuk, mesin basuh, periuk nasi dan ketuhar elektrik selain televisyen, pengisar, kipas, lampu, seterika, cerek elektrik, penyedut hampagas, dapur elektrik, penyejuk beku, ketuhar gelombang mikro dan penghawa dingin.

Barangan itu katanya, tidak terikat kepada syarat label cekap tenaga tetapi perlu mematuhi piawaian keselamatan elektrik dan pengguna digalakkan membeli yang berlabel sedemikian dan mereka yang berminat boleh menebus secara rebat elektronik sama ada beli terus di kedai elektrik atau pasar raya berdaftar selain portal e-dagang iaitu Shopee, Lazada atau PG Mall.

“Untuk bantu pekedai agar lancar aliran pusingan modal tunai, kita ada persefahaman dengan Kementerian Kewangan bagi selesai isu penebusan dalam masa tujuh hari.

“Penyewa kediaman terjejas banjir turut boleh memohon dengan kebenaran pemilik dan bagi yang tercicir dalam senarai mangsa, mereka perlu memohon supaya dikemas kini data,” katanya.

Pemohon yang ingin mendapatkan maklumat lanjut program rebat khas ini termasuk senarai premis kedai terlibat boleh merujuk pautan laman sesawang http://www.seda.gov.my/bantuan.


Mangsa banjir di Alor Gajah meningkat, ramalan Mat Maslan meleset

Agensi penyelamat melaporkan jumlah mangsa banjir di Alor Gajah, Melaka meningkat pagi ini selepas kediaman mereka dinaiki air.

Menurut laporan, seramai 38 orang mangsa banjir daripada 11 keluarga ditempatkan di pusat pemindahan sementara (PPS) setakat ini 8 pagi tadi, berbanding hanya 27 individu daripada enam keluarga malam tadi.

Sekretariat Jawatankuasa Pengurusan Bencana Negeri Melaka dalam kenyataan memaklumkan sebuah lagi PPS dibuka di Alor Gajah iaitu Balai Raya Gadek pada 11 malam tadi yang menempatkan 11 mangsa daripada lima keluarga.

“Seramai 27 mangsa daripada enam keluarga masih ditempatkan di PPS Sekolah Kebangsaan (SK) Durian Tunggal iaitu penduduk dari Kampung Bukit Tambun, Kampung Bukit Balai, Kampung Belimbing Dalam dan Kampung Pulau,” menurut kenyataan itu.

Bagaimanapun, Setiausaha Agung UMNO, Datuk Seri Ahmad Maslan baru-baru ini membuat ramalan tidak akan ada banjir besar berlaku tahun ini memandangkan tahun lepas sudah banjir.


Amerika bakal hantar tentera bantu NATO sekat serangan Russia

Amerika Syarikat bakal menghantar kira-kira seramai 8,500 tentera sebagai persediaan untuk membantu Pertubuhan Perjanjian Atlantik Utara (NATO) bagi menyekat serangan Russia terhadap Ukraine.

Arahan itu dikeluarkan Presiden Joe Biden selepas mencapai persetujuan dengan pemimpin Eropah lain dalam usaha menangkis satu lagi bentuk penjajahan alaf moden.

“Saya mengadakan pertemuan yang sangat baik dan mencapai kata sepakat dengan semua pemimpin Eropah,” katanya selepas menamatkan sidang video selama satu jam 20 minit dengan pemimpin sekutu dari Eropah dan NATO.

Turut serta dalam rundingan membincangkan krisis Russia-Ukraine itu adalah pemimpin Perancis, Itali, Poland dan Kesatuan Eropah (EU).

Di London, pejabat Perdana Menteri, Boris Johnson, menyatakan semua pemimpin bersetuju kepentingan perpaduan antarabangsa dalam menghadapi tekanan Russia yang semakin meningkat.

Canselor Jerman, Olf Scholz, turut mendesak Russia mengurangkan keganasan, manakala Setiausaha Agung NATO, Jens Stoltenberg memberi amaran akibat akan timbul jika Moscow menceroboh Ukraine.

Bagaimanapun, Presiden Russia, Vladimir Putin, menegaskan beliau tidak berniat untuk menyerang, namun pada masa sama menempatkan kira-kira 100,000 tentera di sempadan Ukraine.

Sebelum ini Russia menguasai Crimea pada tahun 2014 dan menyokong tentera pemisah di timur.

Moscow sebelum ini menuntut Ukraine, bekas negara Kesatuan Soviet, tidak dibenarkan menyertai NATO serta pakatan lain bersama AS sebagai balasan untuk mengurangkan ketegangan.

Namun tuntutan itu ditolak AS dan NATO manakala Putin diarah mengundurkan tenteranya dari dari sempadan Ukraine.

Sementara itu, jurucakap Pentagon, John Kirby berkata, kira-kira 8,500 tentera AS berada dalam keadaan bersiap siaga untuk ditempatkan di rantau itu bersama Pasukan Tindakan Balas NATO.

NATO juga berkata, blok itu menghantar jet dan kapal perang untuk menguatkan kedudukannya di timur eropah.


Warga Rusia dikenakan sekatan Australia dan Kanada

Australia menyenaraikan beberapa wartawan dan penjawat awam dari Rusia ke dalam senarai sekatannya.

Mereka termasuk Ketua Pengarah Agensi Maklumat Antarabangsa Rossiya iaitu Segodnya Dmitry Kiselev, Timbalan Pengarah Pertama FSB Sergey Korolyov, Pengarah Urusan RT Alexey Nikolov dan pemangku Menteri Situasi Kecemasan Alexander Chupriyan, menurut dokumen Jabatan Hal Ehwal Luar dan Perdagangan Australia (DFAT), lapor Bernama.

Pewarta perang televisyen national dan Syarikat Penyiaran Radio (VGTRK) All-Russian Yevgeny Poddubny dan hos Channel One Mikhail Leontyev juga berada dalam senarai itu, lapor Sputnik.

Senarai itu juga termasuk syarikat tentera swasta Wagner dan dua syarikat dari Belarusia.

Langkah itu turut menjejaskan ahli parlimen Ukraine, Ilya Kiva, yang dilucutkan mandatnya kerana menyokong operasi ketenteraan khas Rusia di Ukraine, dan bekas ahli parlimen Ukraine Taras Kozak.

Sementara itu di TORONTO, Kanada mengumumkan larangan kemasukan ke negara itu bagi kira-kira 1,000 warga Rusia termasuk Presiden Rusia Vladimir Putin ke negara itu susulan konflik di Ukraine, kata Menteri Keselamatan Awam Marco Mendicino, lapor Sputnik.

“Susulan serangan rejim Putin, Kanada menyokong Ukraine dan kami akan memastikan Rusia bertanggungjawab terhadap jenayah yang dilakukan.

“Itu membuatkan kami bertindak mengenakan sekatan kemasukan terhadap kira-kira 1,000 warga Rusia – termasuk Putin dan rakan sejenayahnya – daripada memasuki Kanada,” kata Mendicino pada Selasa.

Pada 24 Februari, Rusia melancarkan operasi ketenteraan khas di Ukraine sebagai tindak balas kepada permintaan Donetsk dan Luhansk untuk melindungi mereka daripada serangan tentera Ukraine.

Sebagai tindak balas, Kanada, Amerika Syarikat dan sekutunya telah mengenakan sekatan menyeluruh terhadap Rusia.


PM arah GLC, GLIC lantik wakil MTUC sebagai lembaga pengarah

Perdana Menteri Datuk Seri Ismail Sabri Yaakob mengarahkan semua syarikat berkaitan kerajaan (GLC) dan syarikat pelaburan berkaitan kerajaan (GLIC) melantik wakil Kongres Kesatuan Sekerja Malaysia (MTUC) sebagai ahli lembaga mereka.

Menurutnya langkah itu sebagai usaha menambah nilai kepada ketelusan, selain membolehkan suara pekerja diambil kira dalam semua keputusan yang dibuat oleh lembaga pengarah.

“Menjadi harapan kerajaan supaya wakil pekerja berkenaan turut memainkan peranan dalam urusan pentadbiran nanti.

“Golongan pekerja seharusnya sama-sama menjaga kestabilan, perpaduan dan hubungan industri bukan hanya dalam kalangan pekerja tetapi juga kerajaan dan majikan bagi kejayaan proses pembangunan negara,” katanya pada perasmian Persidangan Perwakilan MTUC 2022 kali ke-42 di Kuala Lumpur, hari ini.

Menurut Ismail Sabri, MTUC yang mewakili 16.5 juta pekerja di negara ini dianggap sebagai rakan kongsi kerajaan yang baik dan berperanan penting dalam membantu memulihkan ekonomi negara yang kini memasuki Fasa Peralihan Ke Endemik.

Berslogankan ‘Pejuang Kaum Pekerja Sejak 1949’, Ismail Sabri berkata MTUC memperlihatkan peranan penting yang diterajui oleh golongan pekerja itu sendiri dan turut mendapat pengiktirafan kerajaan.

Katanya berikutan itu, pegawai-pegawai MTUC telah diberi penghormatan menganggotai pelbagai badan berkanun dan khas termasuk Majlis Penasihat Buruh Kebangsaan, Kumpulan Wang Simpanan Pekerja (KWSP) dan Pertubuhan Keselamatan Sosial (PERKESO).

“Pengiktirafan ini membuktikan keyakinan dan kepercayaan kerajaan terhadap MTUC untuk bersama-sama menimbang serta menyuarakan masalah pekerja sekali gus membantu meningkatkan kebajikan mereka,” katanya.

Dalam pada itu, Perdana Menteri turut mengumumkan peruntukan geran tahunan RM4 juta kepada MTUC untuk melaksanakan program-program kesedaran dan latihan yang signifikan.

Ismail Sabri berkata MTUC perlu mewujudkan pelan pendidikan lebih holistik, efektif dan komprehensif kepada ahli kesatuan gabungan di bawahnya serta diperluas kepada golongan pekerja Keluarga Malaysia yang lain.

“Peningkatan kemahiran dan latihan semula (reskilling and upskilling) merupakan kunci yang penting dalam memastikan Malaysia mempunyai tenaga kerja yang berdaya saing.

“Saya yakin melalui pelan-pelan pendidikan yang strategik, MTUC boleh terus memainkan peranan yang amat penting dalam melahirkan pekerja yang dinamik,” katanya.

Pada masa yang sama, Perdana Menteri berkata sebagai badan induk yang memperjuangkan hak dan nasib pekerja, MTUC perlu prihatin terhadap keperluan ahli-ahli kesatuan khususnya yang tergolong dalam kumpulan B40 dan kelompok miskin tegar.

Sementara itu, Ismail Sabri berkata memahami keperluan pekerja dalam mengharungi kehidupan seharian, kerajaan bertegas melaksanakan gaji minimum pada 1 Mei lepas.

“Saya nak maklumkan bukan mudah untuk melaksanakan gaji minimum, majikan tidak bersetuju ia dilaksanakan selepas pandemik COVID-19, pelbagai alasan diberikan, ada yang minta naik secara berperingkat tetapi kerajaan bertegas kerana kita merasakan bahawa keadaan ekonomi hari ini tidak memungkinkan mereka untuk hidup dengan gaji kurang daripada RM1,500,” katanya.

Majlis itu turut dihadiri Menteri Sumber Manusia Datuk Seri M. Saravanan dan Timbalan Presiden MTUC Mohd Effendy Abdul Ghani.

Persidangan Perwakilan MTUC kali ke-42 berlangsung dua hari bermula hari ini bakal menyaksikan pemilihan peneraju baharu kongres kesatuan sekerja itu bagi penggal 2023-2025. – Bernama


Harga ayam mahal sepatutnya jangan membelinya: Rafizi

Faktor kenaikkan harga barangan antara lain disebabkan pengguna masih membelinya walaupun terdapat peningkatan, kata Rafizi Ramli.

Menteri Ekonomi kerajaan campuran Pakatan Harapan (PH)-Barisan Nasional (BN) itu berkata pengguna masih sanggup membayar pada harga yang tinggi walaupun dikenakan peniaga dan ia antara faktor punca inflasi terus meningkat.

“Walaupun harga barang makanan dan minuman bukan alkohol terus naik,orang ramai terus membeli dan membayar pada harga yang lebih tinggi yang dikenakan oleh peniaga.

“Ini sedikit sebanyak menyumbang kepada kenaikan harga barang makanan dan minuman bukan alkohol yang terus naik dan dirasakan tidak turun,” katanya semasa sidang media Penerbitan Indeks Harga Pengguna (IHP) November 2022 hari ini.

Rafizi kemudiaan memberi contoh kenaikkan harga ayam kerana walaupun ia meningkat tetapi pengguna masih membelinya pada harga yang lebih tinggi.

“Sewajarnya jika harga ayam itu sudah terlalu mahal kita tidak membelinya,” katanya lagi.

Kategori perbelanjaan yang paling mempengaruhi inflasi adalah harga barang makanan dan minuman bukan alkohol pada wajaran 29.5 peratus, yang merupakan kumpulan perbelanjaan paling besar bagi isi rumah.

Perbelanjaan makanan dan minum bukan alkohol pula dipecahkan kepada makanan di rumah pada wajaran 16.9 peratus perbelanjaan dan makanan di luar rumah pada 11.5 peratus.

Walaupun harga barang makanan dan minuman bukan alkohol terus naik, orang ramai terus membeli dan membayar pada harga yang lebih tinggi yang dikenakan oleh peniaga.


Ini menteri kewangan apa macam ni? Azmin tempelak Anwar isu KWSP

Bekas Menteri Kanan Ekonomi, Datuk Seri Mohamed Azmin Ali berkata langkah membolehkan pencarum Kumpulan Wang Simpanan Pekerja (KWSP) menggunakan wang caruman itu sebagai cagaran kepada bank bagi tujuan pembiayaan kewangan, bukan dasar ekonomi yang baik.

Ahli Majlis Pimpinan Tertinggi Bersatu itu yang mengulas kenyataan Menteri Kewangan Datuk Seri Anwar Ibrahim berkata, langkah itu seolah-olah “mengorek satu lubang untuk menutup lubang yang lain”.

“Tuan-tuan tahu seorang menteri kewangan yang kononnya menteri kewangan yang paling cerdik di dunia… pemberita tolong laporkan… menteri kewangan yang baharu ini… yang mendapat nasihat daripada puterinya “papa beritahu kepada rakyat yang susah, kalau nak keluarkan KWSP pergi dapat pinjaman bank terlebih dahulu… mangkuk hayun punya menteri kewangan.

“Rakyat susah… nak bayar pinjaman rumah tak dapat. Nak bayar pinjaman kereta tak dapat. Nak minta keluarkan wang sendiri. Simpanan sendiri bukan wang bapa kamu… tak boleh… pergi pinjam bank.

“Ini menteri kewangan apa? Apakah dia benar-benar memahami denyutan nadi rakyat yang susah atau dia membela pemilik bank yang pastinya akan mengenakan kadar faedah di atas pinjaman bank tersebut,” kata Azmin.

Beliau berkata demikian pada Ceramah Perdana: Solidariti Menentang Kezaliman, anjuran Perikatan Nasional (PN) di Dewan Dato’ Ustaz Fadzil Noor, Taman Melewar, Kuala Lumpur, malam ini (11 Mac 2023).

Pada Khamis (9 Mac) lalu, Anwar berkata kerajaan akan memperkenalkan kaedah yang membolehkan pencarum KWSP menggunakan caruman di agensi itu sebagai cagaran kepada bank bagi tujuan pembiayaan kewangan.

Menurut Anwar yang juga menteri kewangan, kaedah itu boleh ditawarkan kepada mana-mana pencarum KWSP yang ‘terdesak’ untuk mendapatkan pinjaman kewangan dengan cagaran daripada agensi terbabit.

Sementara itu, Azmin turut menyentuh isu telur ayam yang katanya memberi gambaran bahawa hanya dengan masalah itu sahaja telah menunjukkan kerajaan Pakatan Harapan-Barisan Nasional (PH-BN) menjadi ‘kerajaan gagal’.

“Rakyat tanya mana telur ayam. Nak selesaikan telur ayam lari ke India. Rakyat Malaysia terpaksa makan telur India. Sebelum ni dia kata kita nak buat tender terbuka… tidak ada direct nego (rundingan terus).

“Pimpinan ahli Parlimen (PN) telah cabar dalam Parlimen. Siapa yang dapat kontrak bawa telur India ke Malaysia. Tuan-tuan tahu siapa… Siapa? Kawan Rosmah.

“Dalam Parlimen tak jawab tapi kita sudah bongkarkan, Deepak duduk sebelah Mat Sabu (Menteri Pertanian dan Keselamatan Makanan, Datuk Seri Mohamad Sabu) pergi ke India.

“Saya nak tanya apa peranan Deepak… mana tender terbuka… dia saja boleh bawa telur. Orang lain tak boleh bawa telur.

“Telur kategori D… tuan-tuan harganya lebih mahal… saya dapat maklumat daripada kementerian… difahamkan mendapat bekalan kontrak telur ini pada harga 32 sen tapi kategori D.

“Kita tanya apakah ada saringan keselamatan di Jabatan Veterinar… kita tahu setiap produk makanan yang nak masuk dalam negara mesti ada lima saringan… tetapi saringan-saringan ini difahamkan dikecualikan… siapa yang nak semak tentang keselamatan telur daripada India.

“Siapa nak semak kualiti telur daripada India. Dan sekarang sudah ada perbincangan untuk tambahan dua puluh sen lagi. Maknanya telur kategori D harganya 52 sen di dalam pasaran. Ini cerita apa? Baru satu isu telur sudah gagal untuk mereka (kerajaan PH-BN) selesaikan,” katanya lagi.


Kes Wan Saiful: Azmin yakin rakyat dapat nilai gelagat kerajaan PH-BN

Ahli Majlis Pimpinan Tertinggi (MPT) Bersatu Datuk Seri Mohamed Azmin Ali yakin rakyat dapat membuat penilaian dengan matang gelagat kerajaan Pakatan Harapan-Barisan Nasional (PH-BN) yang cuba menutup kelemahan mereka mentadbir negara dengan memberi tekanan kepada Perikatan Nasional (PN).

Ahli Dewan Undangan Negeri (ADUN) Bukit Antarabangsa itu menegaskan beliau yakin PN akan terus mendapat sokongan lebih besar daripada rakyat, terutama pada Pilihan Raya Negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan.

“Tindakan yang diambil memberi satu lagi isyarat bahawa PH dan UMNO tidak mampu mentadbir kerana mereka tidak menunaikan apa yang yang dijanjikan pada Pilihan Raya Umum (PRU) yang lalu.

“Sudah masuk tiga bulan tetapi tidak ada sebarang langkah dan tindakan yang diambil oleh kerajaan hari ini untuk membantu rakyat,” katanya.

Beliau berkata demikian kepada media ketika ditemui di pekarangan Komplaks Mahkamah Kuala Lumpur hari ini (21 Februari 2023) ketika diminta mengulas pertuduhan dikenakan Suruhanjaya Pencegahan Rasuah Malaysia (SPRM) terhadap Ketua Penerangan Bersatu, Datuk Wan Saiful Wan Jan.

Terdahulu, Wan Saiful dan Timbalan Ketua Bahagian Bersatu Segambut, Adam Radlan Adam Muhammad, masing-masing didakwa terhadap dua tuduhan iaitu meminta dan menerima rasuah daripada syarikat yang menerima kontrak projek Jana Wibawa.

Wan Saiful, 48, yang juga Ahli Parlimen Tasek Gelugor dan Adam Radlan, 42, seorang ketua pegawai eksekutif syarikat, masing-masing mengaku tidak bersalah sejurus pertuduhan dikemukakan terhadap mereka oleh pihak pendakwaan secara berasingan di hadapan Hakim, Azura Alwi dan Hakim, Suzana Hussin.

Susulan pengakuan tidak bersalah yang dibuat, Wan Saiful diikat jamin RM400,000 dengan seorang penjamin serta syarat tambahan pasport diserahkan kepada mahkamah, selain melapor diri di pejabat SPRM Putrajaya pada setiap dua bulan sekali hingga kes selesai.

Manakala, Adam Radlan diikat jamin RM120,000 dengan dua penjamin serta syarat tambahan pasport diserahkan kepada mahkamah dan melapor diri di pejabat SPRM berhampiran sebulan sekali sehingga kes selesai.

Terdahulu, Pengerusi PN, Tan Sri Muhyiddin Yassin berkata kerajaan campuran PH-BN sedang membuat pendakwaan terpilih secara terancang untuk melemahkan musuh politik mereka dengan menyasarkan parti lawan.

Beliau berkata secara terang-terangan wujud perancangan pihak kerajaan untuk memberi tekanan kepada parti pembangkang menjelang PRN yang bakal diadakan tidak lama lagi dan parti Bersatu antara sasaran utama kerana menyedari rakyat menolak kerajaan campuran.

“Pendakwaan terpilih yang terancang, setiap parti politik memerlukan dana untuk menjalankan aktiviti parti, justeru perlembagaan parti membenarkan sumbangan diterima daripada ahli orang ramai dan juga individu yang menyokong perjuangan parti Bersatu.

“Dan ini termasuk dana yang diterima daripada ahli-ahli perniagaan yang menyokong perjuangan parti dan setakat ini tidak ada satu pun undang-undang khusus untuk pembiayaan politik di Malaysia.

“Hari ni parti Bersatu telah menjadi sasaran pendakwaan terpilih, apabila menerima sumbangan dana politik tiba-tiba telah menjadi satu kesalahan jenayah.

“Beberapa orang pemimpin Bersatu telah didakwa di mahkamah kerana menerima sumbangan dana untuk menjalankan aktiviti parti,” katanya pada sidang media di kompleks mahkamah Jalan Duta pagi ini.


Dah menang jangan lupa janji, letak SPRM bawah Parlimen: MP PKR

Seorang Ahli Parlimen (MP) PKR, Hassan Karim menggesa supaya kerajaan campuran Pakatan Harapan (PH)-Barisan Nasional (BN) diterajui Datuk Seri Anwar Ibrahim supaya menunaikan janjinya berhubung isu reformasi institusi.

MP Pasir Gudang yang agak kritikal terhadap kerajaan campuran kerana dilihat membuat keputusan membelakangi prinsip yang diperjuangkan selama ini dipetik berkata sepatutnya Perdana Menteri mengambil langkah dengan menunaikan janji untuk meletak Suruhanjaya Pencegahan Rasuah Malaysia (SPRM) bawah bidang kuasa Parlimen.

“Tak elok apabila dah menang lupakan janji. Mungkir janji sekali, sampai bila-bila rakyat tak percaya lagi,” katanya dipetik menurut laporan FMT.

Hassan mengingatkan bahawa Anwar sering bercakap tentang tadbir urus dan tata kelola kerajaan yang baik, serta membanteras rasuah, ketirisan, dan pecah amanah.

“Cakap-cakap itu tidak ada makna jika reformasi tidak dilakukan,” katanya.

Untuk rekod, reformasi sistem antara janji yang dibuat dalam manifesto Pakatan Harapan (PH) semasa Pilihan Raya Umum (PRU) lalu.

“Maka saya tanpa kompromi menuntut Anwar dan kerajaan perpaduan pimpinannya supaya memenuhi janji PH dalam manifesto pilihan rayanya,” katanya.

Terdahulu, media melaporkan Menteri Ekonomi Rafizi Ramli bahawa kerajaan sehingga kini belum berbincang untuk meletakkan SPRM bawah bidang kuasa Parlimen.

Menteri itu ditanya sama ada kerajaan bercadang untuk meletakkan SPRM bawah Parlimen selepas Setiausaha Agung Bersatu, Datuk Seri Hamzah Zainudin, menuduh Putrajaya menggunakan badan anti-rasuah itu sebagai alat politik.

Selepas SPRM membekukan akaun Bersatu baru-baru ini, Hamzah mendakwa, tindakan itu bertujuan memusnahkan kredibiliti parti dan Perikatan Nasional (PN).

Hassan merupakan salah seorang ahli Jawatankuasa Khas Mengenai Rasuah yang dilantik Agong bagi tempoh 2021-2024. Jawatankuasa itu diberi peranan untuk menasihati perdana menteri mengenai aspek masalah rasuah dan memeriksa laporan tahunan SPRM, antara lain.


Kerajaan negeri Selangor sahut baik langkah Putrajaya memperketatkan PKP 3.0

Langkah Putrajaya memperketatkan perintah kawalan pergerakan (PKP) 3.0 disahut baik kerajaan negeri Selangor yang menyifatkan ia sebagai keputusan terbaik diambil untuk menangani penularan jangkitan Covid-19 ketika ini.

Menteri Besarnya, Datuk Seri Amirudin Shari berkata situasi terkini juga perlu diambil kira bagi melihat sejauh mana keberkesanannya dan jika kes jangkitan terus meningkat beliau tidak menolak perlu untuk melaksanakan PKP penuh selepas ini.

“Saya percaya ini adalah keputusan terbaik ketika ini namun pada masa akan datang, kita akan lihat balik kalau esok lusa kes masih lagi meningkat.

“Sekiranya tidak ada solusi maka kita boleh kenakan perintah kawalan pergerakan sepenuhnya tapi persediaan perlu dibuat dari sekarang,” katanya lapor Bernama.

Beliau terdahulu melawat pusat pemberian vaksin (PPV) di Pusat Konvensyen Ideal (IDCC) Shah Alam.

Mengulas lanjut, Amiruddin bagaimanapun berkata persediaan untuk melaksanakan PKP penuh perlu juga melihat aspek ekonomi rakyat dan keputusan yang terburu-buru akan mengakibatkan banyak orang ramai yang akan terjejas punca pendapatan mereka.

“Kita bukan nak tolak (perintah kawalan pergerakan sepenuhnya), kita sudah jelaskan situasinya kerana kalau kita mahu buat sekarang, lebih baik kita bersedia, kalau tidak akan ada orang yang terselamat daripada Covid-19 tapi ada juga yang akan mati kelaparan, atau tidak mendapat bekalan makanan secukupnya.

“Sebab itu, saya rasa kerajaan persekutuan juga telah mengambil kira cadangan kita dan pandangan kita mengenai perintah kawalan pergerakan ini,” katanya.

Beliau berkata pelaksanaan PKP selama dua minggu di Selangor bermula 6 Mei lepas telah menunjukkan penurunan kes dari beberapa kluster.

“Semalam baru dua minggu kita melaksanakan PKP 3.0 dan kita nak tengok kesannya lagi dua minggu (6 Jun) iaitu bagaimana PKP 3.0 ini dilaksanakan, adakah kita berjaya menunjukkan pengurangan.

“Jadi datanya menunjukkan ada pengurangan kes dari sekolah dan institutsi pendidikan, sudah tentu kerana kita tutup operasinya dan kita tengok kes-kes di tempat kerja ada pengurangan walaupun masih tinggi berbanding dua ke tiga minggu lepas sebab kita sudah kurangkan orang di tempat kerja,” katanya.

Justeru, Amirudin yakin langkah kerajaan mewajibkan kehadiran hanya 20% petugas bagi sektor awam dan 60% bagi sektor swasta semasa pelaksanaan PKP 3.0 diperketatkan akan mampu mengurangkan lagi kadar jangkitan.

Beliau turut meminta Majlis Keselamatan Negara membantu orang ramai yang terpaksa membatalkan janji temu bagi mendapatkan vaksin selepas dikesan positif Covid-19.

“Kita mahu mereka dibantu kerana selepas dikesan positif Covid-19, mereka akan ada sela masa tiga hingga enam bulan untuk tidak sewajarnya menerima vaksin, oleh itu, (mereka) harus dibantu untuk disusun semula jadual mer


Tak wajar arak jenama Timah dipromosi secara terbuka: YADIM

Tindakan mempromosi arak jenama Timah yang menjadi kontroveri kebelakangan ini adalah tidak wajar sama sekali, kata Yayasan Dakwah Islamiah Malaysia (YADIM).

Badan tersebut membantah penjualan arak jenama itu kerana jelas haram di sisi Islam, selain membawa keburukan kepada masyarakat.

“Meskipun ada sebahagian agama membenarkan arak, tidak sewajarnya dipromosi secara terbuka dan meluas kepada seluruh masyarakat yang majoritinya adalah dalam kalangan Muslim.

“Mereka boleh menghasilkan dan mengedar arak secara terhad kepada golongan yang dibenarkan dengan pilihan jenama lain yang banyak di pasaran tanpa menyentuh sensitiviti umat Islam,” katanya dalam satu kenyataan.

YADIM juga menganggap, tindakan syarikat berkenaan yang melancarkan jenama arak itu secara rasmi pada 7 Oktober yang lalu ketika umat Islam akan menyambut peristiwa kelahiran junjungan mulia Nabi Muhammad SAW juga satu tindakan provokatif.

“Tindakan pihak terbabit yang tidak sensitif terhadap sentimen masyarakat Muslim di Malaysia ini memberikan imej yang buruk kepada kerajaan.

“Tindakan berterusan memprovokasi sentimen umat Islam ini harus segera dihentikan kerana dikhuatiri akan menggugat keharmonian yang menjadi teras kestabilan negara,” ujarnya lagi.

Katanya, pihaknya kesal kerana biarpun arak berjenama itu sudah didaftarkan cap dagangan sejak 2019 dan menerima anugerah antarabangsa sejak 2020, polemik yang timbul ini seolah mengulangi kembali kontroversi terhadap penggunaan jenama yang biasa dengan masyarakat Melayu Muslim.


SOP kempen PRN Melaka akan diumum pada hari penamaan calon: SPR

Prosedur operasi standard (SOP) khas bagi Pilihan Raya Negeri (PRN) Melaka akan dikeluarkan pada hari sama penamaan calon Isnin ini, kata Suruhanjaya Pilihan Raya (SPR).

SPR berkata, buat masa ini belum ada sebarang SOP yang dikeluarkan dan dimuktamadkan, ia hanya akan diumumkan pada Isnin ini selewat-lewatnya.

“SOP akan dikeluarkan selewat-lewatnya pada hari penamaan calon Isnin ini,” kata SPR dipetik laporan BH.

Minggu lalu, kerajaan negeri Melaka dilaporkan sedang memperhalusi prosedur operasi standard (SOP) khas berkaitan PRN Melaka yang turut membabitkan Majlis Keselamatan Negara (MKN) dan SPR sebelum ia dimuktamadkan.

Sebelum ini, Menteri Kesihatan, Khairy Jamaluddin Abu Bakar, mengumumkan larangan aktiviti perhimpunan dan majlis sosial berkaitan pilihan raya bermula 25 Oktober lalu hingga 27 November ini.

Larangan itu dibuat berdasarkan peruntukan mengikut subperaturan 10(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (Pelan Pemulihan Negara) 2021.

Pengerusi SPR, Datuk Abdul Ghani Salleh sebelum ini menetapkan hari penamaan calon pada 8 November dan tarikh mengundi awal pada 16 November manakala 20 November ini sebagai hari pengundian.

Beliau berkata, tempoh berkempen pula adalah 12 hari bermula selepas pengisytiharan calon sehingga jam 11.59 malam 19 November.


Anggapan PM hilang majoriti mesti dibuktikan, kata hakim

Mahkamah Tinggi Kuala Lumpur hari ini menegaskan anggapan bahawa Tan Sri Muhyiddin Yassin tidak lagi mempunyai kepercayaan majoriti Ahli Dewan Rakyat untuk mempertahankan kedudukannya sebagai Perdana Menteri, mesti dibuktikan.

“Isu berhubung majoriti ahli perlu ditentukan di mana-mana forum atau oleh pihak berkuasa, yang tidak berlaku dalam permohonan ini. Kenyataan tegas ini dikemukakan sebagai fait accompli untuk diterima sebagai kenyataan yang tidak dapat dipertikaikan.

“Di samping itu, saya berpendapat bahawa semua relief yang dimohon adalah tertakluk kepada anggapan fakta yang sama yang tidak dapat dibuktikan dan isu fakta itu sendiri tidak dinyatakan sebagai relief yang akan ditentukan oleh mahkamah ini,” kata Hakim Datuk Ahmad Kamal Md Shahid.

Sehubungan itu, beliau memutuskan bahawa Datuk Seri Khairuddin Abu Hassan tidak mempunyai locus standi atau hak di sisi undang-undang untuk memfailkan tindakan perundangan bagi mengarahkan Peguam Negara Tan Sri Idrus Harun menasihati Muhyiddin meletak jawatan sebagai Perdana Menteri kerana didakwa telah kehilangan sokongan majoriti Ahli Parlimen.

“Berdasarkan alasan, mahkamah ini membenarkan bantahan Peguam Kanan Persekutuan dan menolak permohonan pemohon tanpa perintah kos,” kata hakim sambil menambahkan bahawa pemohon telah gagal melintasi rintangan ujian semakan kehakiman dan jelas bahawa permohonan kebenaran semakan ini adalah remeh.

Memetik laporan Bernama, Ahmad Kamal berkata, beliau berpendapat Khairuddin tidak menunjukkan bagaimana beliau terkesan oleh pengabaian tersebut dan tidak ada bukti bahawa beliau mempunyai hak undang-undang tertentu atau kepentingan perundangan yang nyata dan tulen dalam perkara itu.

“Untuk membuktikan locus standi, Khairuddin mendakwa bahawa beliau adalah warganegara Malaysia dan pembayar cukai, oleh itu mempunyai kepentingan yang tulen dan sah terhadap urusan awam Malaysia, terutama berkaitan dengan tadbir urus dan pembentukan atau kerajaan.

“Perlu ditegaskan bahawa di mana tidak ada keputusan, tindakan atau pengabaian yang termasuk dalam perintah Aturan 53 Kaedah 2 (4) ROC 2012, Khairuddin tidak dapat dikatakan sebagai orang yang ‘terkesan dengan teruk’ oleh perkara yang sama.

“Ketiadaan keputusan seperti itu, Khairuddin tidak mempunyai locus standi untuk mengemukakan permohonan tersebut,” katanya.


Guna sijil vaksin palsu, tiga penjawat awam ditahan di Melaka

Polis menahan sepasang suami isteri yang juga penjawat awam di sebuah jabatan kerajaan di Melaka kerana menggunakan sijil vaksinasi digital Covid-19 disyaki palsu menerusi aplikasi MySejahtera, Selasa lepas.

Ketua Polis Daerah Alor Gajah Supt Arshad Abu berkata selain pasangan berusia 38 dan 33 tahun itu, pihaknya turut menahan rakan sekerja lelaki mereka berusia 58 tahun yang disyaki orang tengah bagi menguruskan penjualan dan proses muat turun sijil tersebut, menurut laporan Bernama.

Beliau berkata ketiga-tiga mereka ditahan di Ibu Pejabat Polis Daerah Alor Gajah pada kira-kira 4 petang.

“Pada 30 Dis lepas, status vaksinasi lengkap dua dos pasangan suami isteri berkenaan diragui palsu oleh pengarah jabatan terlibat sebelum mengarahkan seorang pegawai tadbirnya di pejabat khidmat pengurusan menyemak ketulenan sijil tersebut.

“Pada keesokan hari, pegawai tadbir itu telah menghantar surat kepada Klinik Kesihatan (KK) Rembia untuk membuat semakan dan pengesahan status berkenaan sebelum menerima maklum balas daripada KK Rembia pada 5 Jan lepas mengatakan pasangan berkenaan tidak menerima vaksin daripada klinik itu,” katanya dalam kenyataan hari ini.

Beliau berkata siasatan awal mendapati pasangan tersebut mendapatkan sijil vaksinasi digital berstatus dua dos lengkap berkenaan daripada rakan sekerjanya itu pada harga RM500 seorang.

Katanya sijil berkenaan dibeli mereka kerana ia merupakan prasyarat untuk mendapatkan bantuan khas kewangan atau bonus penjawat awam selain mengelak dikenakan tindakan oleh jabatan kerana enggan divaksin serta memudahkan mereka memasuki premis perniagaan.

Arshad berkata semakan mendapati suami isteri itu pernah membuat laporan polis pada pertengahan tahun lepas kerana enggan menerima suntikan vaksin Covid-19.

Beliau berkata siasatan ke atas lelaki yang merupakan orang tengah itu mendapati suspek memuat turun sijil vaksinasi dua dos lengkap itu daripada seorang lagi suspek digelar sebagai ‘VNilai’ dan masih bebas.

“Polis turut merampas telefon bimbit milik ketiga-tiga mereka dan kesemuanya direman hingga hari ini untuk siasatan lanjut mengikut Seksyen 420 Kanun Keseksaan,” katanya.


Noh bidas kerajaan Selangor usir peneroka di Bestari Jaya

Kira-kira 500 peneroka kelapa sawit di Kampung Seri Makmur, Bestari Jaya di sini berdepan tindakan pengusiran daripada kerajaan negeri, dakwa Tan Sri Noh Omar.

Bekas Pengerusi UMNO Selangor semasa berucap atas pentas Program Jelajah Selangor Baharu Perikatan Nasional (PN), membidas tindakan kerajaan Selangor yang mahu mengusir peneroka di Kampung Seri Makmur, Bestari Jaya.

“Mereka bukan teroka secara haram, sebaliknya sudah 40 tahun diberi kebenaran dan bayar TOL (lesen pendudukan sementara), tiba-tiba kerajaan negeri beri kepada satu syarikat,” katanya malam tadi.

Noh berkata, perkara ini antara yang diperjuangkan pada Pilihan Raya Negeri (PRN) Selangor bagi memastikan rakyat mendapat pembelaan sekiranya memberi sokongan kepada PN.

“Saya bisik dengan (Pengerusi PN Selangor, Datuk Seri Mohamed) Azmin (Ali) dan beliau minta saya umumkan malam ini kalau PN menang PRN Selangor, kita janji tak akan usir peneroka di sana,” jelasnya. lagi.

Noh juga menasihati pengundi Selangor bijak membuat keputusan dengan memilih PN pada PRN tidak lama lagi bagi memastikan nasib mereka terus diberi pembelaan sewajarnya.

Pembelaan sewajarnya diberikan kepada penjaja, pesawah, nelayan dan semua kelompok masyarakat sekiranya PN diberi mandat mentadbir negeri ini.

Ujar Noh, PN juga perlu menjaga kebajikan penjaja kecil di tepi jalan dan memberi peluang mereka untuk terus berniaga bagi menjana pendapatan.

“Saya bukan sahaja memperjuangkan isu penjaja di Tanjong Karang, malah di Sungai Buloh, Puchong pun saya turun kerana jiwa saya nak tolong penjaja kecil yang ditindas oleh kerajaan Selangor,” tambah beliau.

Sementara itu, Azmin dalam ucapan beliau semasa program itu memberitahu, perkara yang dibangkitkan Noh itu mudah dilaksanakan jika PN menjadi kerajaan negeri.

“Takkanlah orang India nak duduk di tanah sendiri yang dah dibina 40 tahun tak boleh?.

“(PN) tonggaknya adalah Melayu yang bersih, bertanggungjawab, berintegriti dan kita adil kepada kaum Cina, India dan rakyat Malaysia supaya negeri Selangor aman dan makmur,” ujarnya.

Jelas beliau, perkara itu pernah diusahakan beliau di Kampung Indian Settlement, Batu Cave semasa menjadi wakil rakyat pada tahun 2008.

“Antara perkara pertama saya lakukan ialah memberikan hak milik tanah kekal kepada seluruh keluarga di Kampung Indian Settlement.

“Soal tanah ini bukan hak kita, kerajaan hanya menguruskan sahaja dan kita beri kepada rakyat dan mereka tak payah meminta-minta kerana kami tidak mahu rakyat menjadi pengemis kepada kerajaan, sebaliknya ini adalah tanggungjawab kerajaan untuk membela rakyat negeri Selangor,” jelas beliau.


Rugi RM1.5 juta diperdaya skim X-Fruit tanam pokok minyak pesawat

Seorang lelaki mendakwa mengalami kerugian RM1.5 juta setelah terpedaya dengan pelaburan penanaman pokok yang akan membuahkan ‘X-Fruit’ seluas 30 hektar di Pahang.

X-Fruit itu dikatakan boleh diproses menghasilkan minyak untuk kegunaan sebagai bahan api kapal terbang, kata Ketua Polis Pahang Datuk Ramli Mohamed Yoosuf.

Menurutnya mangsa yang berusia 38 tahun itu dijanjikan akan memperoleh keuntungan tiga kali ganda daripada modal pelaburan, dalam jangka masa tiga tahun.

“Mangsa telah bersetuju dan dapat mencari pelabur daripada Kemboja dengan wang pelaburan dikumpulkan sebanyak AS$500,000, yang dimasukkan ke akaunnya.

Wang itu kemudian dipindahkan ke akaun bank suspek dengan tiga transaksi berjumlah RM1.5 juta. Semua transaksi dilakukan pada pertengahan 2015,” katanya dalam kenyataan hari ini.

Ramli berkata, selepas hampir tiga tahun, mangsa cuba bertanyakan mengenai perkembangan pelaburan itu namun panggilan telefonnya disekat malah usaha mengesan suspek juga gagal.

Mangsa yang berasa telah diperdaya dan ditipu dengan pelaburan tidak wujud itu membuat laporan polis semalam dan kes disiasat mengikut Seksyen 420 Kanun Keseksaan kerana menipu.

Sementara itu dalam kes berasingan, Ramli berkata seorang pesara kerajaan mendakwa mengalami kerugian lebih RM4.3 juta setelah terpedaya dengan sindiket ‘love scam’, selepas berkenalan dengan seorang lelaki, kononnya warganegara Amerika Syarikat (AS), menerusi laman Facebook, tahun lalu.

Beliau berkata wanita berusia 66 tahun itu dikatakan membantu suspek yang mendakwa bekerja sebagai ahli kaji bumi di sebuah syarikat cari gali minyak, dan menetap di AS antara 2 Disember 2021 hingga 31 Mei lalu.

“Pelbagai alasan telah diberikan suspek untuk memperdaya mangsa antaranya membantu lelaki itu menjelaskan hutang, pembayaran kontrak kerja, upah pekerjaan, kos perubatan selain kos pembayaran peguam urusan harta warisan bapa suspek, yang dikatakan mati akibat tekanan masalah hutang.

“Sepanjang tempoh berkenaan, mangsa telah membuat 190 transaksi ke dalam pelbagai akaun bank diberikan oleh suspek dengan kerugian berjumlah RM4,342,500,” katanya.

Bagaimanapun, mangsa yang disedari telah diperdaya dengan sindiket love scam berkenaan telah membuat laporan polis semalam, bagi membolehkan siasatan lanjut dilakukan.

Dalam pada itu, polis mengingatkan orang ramai jangan terpedaya dengan pujuk rayu melalui media sosial berikutan pelaku jenayah menggunakan pelbagai muslihat untuk memperdaya mangsa.


Covid-19: Syarikat penerbangan henti sementara operasi di Thailand

Beberapa syarikat pepenerbangan pnerbangan antarabangsa di Thailand menghentikan operasi mereka buat sementara susulan penularan gelombang kedua Covid-19 yang semakin teruk di negara itu dan semakin membimbangkan.

Salah satu anak syarikat terbesar AirAsia, Thai AirAsia, akan menjalani tempoh ‘berehat’ selama 20 hari bermula 12 Julai hingga 31 Julai bagi penerbangan domestik.

Keputusan ini dibuat kerana peningkatan kes Covid-19 di Thailand telah mencapai tahap tertinggi di mana purata lebih 9,000 kes dilaporkan setiap hari manakala kematian mencapai lebih daripada 90 kes pada Sabtu lalu.

Langkah syarikat penerbangan menghentikan operasi sementara waktu turut disokong pemerintah Thailand bagi membendung penyebaran virus Covid-19, selain mencegah pergerakan pengembara di seluruh negara itu.

Dalam satu kenyataan, jurucakap Thai AirAsia berkata, syarikat itu sentiasa meletakkan keselamatan dan kesejahteraan penumpang dan pekerjanya sebagai keutamaan.

“Kami akan terus memantau situasi ini dengan lebih teliti dan akan bersedia untuk menyambung semula perkhidmatan penerbangan berjadual kami secepat mungkin,” katanya.

Keadaan semakin sukar apabila Bangkok menjadi pusat tersebarnya wabak Covid-19.

Menurut RadarBox.com, Thai AirAsia hanya mengendalikan sekitar 15 penerbangan domestik pada Jumaat dan Sabtu yang kebanyakannya berlepas dari Bangkok.

Ini menunjukkan hanya sebahagian penerbangan dari tahap kebiasaanya, sebelum wabak Covid-19 melanda di mana terdapat ratusan penerbangan domestik dari seluruh dunia.

Thai AirAsia berkata mulai esok hanya penerbangan carter atau kargo yang akan dibenarkan terbang di dalam negara.

Selain itu, Bangkok Airways turut mengumumkan pembatalan sementara beberapa penerbangannya mulai 13 Julai hingga 31 Julai 2021.

Thailand hari ini melaporkan 9,539 jangkitan baharu dan 86 kematian. Ini menjadikan jumlah keseluruhan kes positif sebanyak 336,371 manakala kematian pula meningkat kepada 2,711 kes. – Agensi


Bayaran fasa 3 dan rayuan BKM bermula pada Selasa ini

Pembayaran Fasa 3 dan rayuan Bantuan Keluarga Malaysia (BKM) akan dikreditkan ke dalam akaun penerima mulai Selasa ini secara berperingkat, kata Perdana Menteri Datuk Seri Ismail Sabri Yaakob.

Menurutnya pembayaran berjumlah RM2.2 bilion ini akan memanfaatkan seramai 8.7 juta penerima terdiri daripada penerima sedia ada kategori isi rumah, warga emas bujang atau tiada pasangan, bujang serta mereka yang telah lulus rayuan, lapor Bernama.

Menurutnya keseluruhan pembayaran berkenaan dijangka selesai pada 27 Sept.

“Kerajaan sentiasa mengutamakan kebajikan seluruh Keluarga Malaysia terutama ketika negara berdepan dengan cabaran kenaikan inflasi dan krisis geopolitik yang memberi kesan menyeluruh terhadap rantaian global.

“Bantuan Keluarga Malaysia merupakan komitmen berterusan kerajaan bagi meringankan beban golongan B40,” katanya dalam satu kenyataan hari ini.

Perdana Menteri berkata untuk BKM Fasa 3, setiap penerima sedia ada bakal menerima sehingga RM900, manakala lebih 80,000 penerima yang diluluskan rayuan akan menerima sehingga RM2,350 mengikut kategori kelayakan, termasuk Bantuan Tunai Tambahan yang diumumkan kerajaan, Jun lepas.

Ismail Sabri berkata sehingga bulan ini, sebanyak RM5.9 bilion disalurkan kepada penerima BKM melalui fasa pembayaran yang telah ditetapkan.

Menurutnya, masih terdapat bayaran Fasa 4 berjumlah RM2.1 bilion yang akan disalurkan kepada individu yang layak pada Disember ini.

“Kerajaan kekal komited dalam memastikan kesejahteraan Keluarga Malaysia terutamanya kumpulan sasar dengan aspek jaringan keselamatan sosial akan terus diberi tumpuan di dalam Bajet 2023,” katanya.

Semakan status pembayaran boleh dibuat mulai Selasa ini melalui pautan https://bkm.hasil.gov.my.


Malaysia pada landasan tepat pulih semula ekonomi: PM

Perdana Menteri Datuk Seri Ismail Sabri Yaakob memberi jaminan bahawa Malaysia berada pada landasan yang betul bagi memulihkan semula ekonomi negara, serta hubungan dengan negara luar yang selama ini ‘agak jauh’ akibat penularan Covid-19.

Katanya beliau sendiri telah mula melakukan lawatan ke negara-negara ASEAN seperti Thailand, Brunei dan Singapura, diikuti dengan Timur Tengah seperti Qatar dan Emiriyah Arab Bersatu (UAE), bagi merapatkan semula hubungan, lapor Bernama.

Ismail Sabri berkata perkara ini penting bagi menarik pelaburan asing, yang akan membantu proses pemulihan ekonomi berjalan seperti yang dirancangkan.

“Kerajaan tidak mahu melihat ada gangguan dalam proses tersebut, yang kita anggap satu tugas besar demi menjamin kebajikan rakyat dan negara,” katanya pada Majlis Perjumpaan Keluarga Malaysia di Doha malam ini.

Kira-kira 200 rakyat Malaysia yang berada di Qatar hadir ke majlis tersebut.

Turut hadir Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Luar Datuk Seri Saifuddin Abdullah, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh.

Turut hadir pada majlis itu Duta Besar Malaysia ke Qatar Zamshari Shaharan.

Dalam ucapan aluannya, Zamshari berkata terdapat kira-kira 4,580 rakyat Malaysia dari pelbagai bangsa berada di Qatar, yang kebanyakannya adalah ahli perniagaan dan golongan profesional dalam pelbagai bidang termasuk pengurusan, teknikal, kejuruteraan dan juga industri minyak dan gas.

“Dengan Doha menjadi tuan rumah kepada Piala Dunia 2022 pada November, rakyat Malaysia di Doha juga boleh menjadi ‘duta’ dan ‘menteri luar’, bagi mempromosikan Malaysia dan kepelbagaian budayanya kepada dunia,” katanya.

Esok, Perdana Menteri akan mengadakan pertemuan dengan Emir Qatar Sheikh Tamim Bin Hamad Al Thani, sebelum menghadiri majlis makan tengah hari di Amiri Diwan.

Memperkukuh kerjasama Malaysia-Qatar yang terjalin sejak sekian lama, merupakan antara agenda utama dan kedua-dua pemimpin dijangka mencarta jalan ke arah kolaborasi ekonomi serta usaha pemulihan pascapandemik, selain bertukar pandangan mengenai isu antarabangsa yang mempunyai kepentingan bersama.

Ini merupakan lawatan rasmi pertama Ismail Sabri ke Qatar selepas dilantik sebagai Perdana Menteri ke-9 Malaysia pada 21 Ogos tahun lepas.


Tiada rombakan Kabinet, kata PM

Perdana Menteri Datuk Seri Ismail Sabri Yaakob hari ini menolak desas-desus mengatakan beliau akan melakukan rombakan Kabinet dalam masa terdekat.

Sambil menyifatkan khabar angin itu sebagai spekulasi semata-mata, Perdana Menteri berkata perkara itu tidak sepatutnya timbul dalam keadaan negara masih dilanda bencana banjir, sementara pandemik Covid-19 masih belum dapat diatas.

“Tidak akan ada rombakan Kabinet setakat ini, sebaliknya tumpuan kerajaan kini kepada isu yang mencengkam rakyat terutamanya bencana banjir dan pandemik Covid-19.

“Nama-nama tu macam-macam nama yang keluarlah… macam biasalah, dulu pun macam tu juga.

“Saya dah beritahu tadi, fokus saya sekarang adalah untuk banjir, jadi saya tak nak bercakap pun soal ada ke tak ada rombakan Kabinet, setakat ini selagi saya tak umumkan, tak adalah,” katanya.

Beliau berkata demikian kepada pemberita selepas menyerahkan Bantuan Wang Ihsan kepada 55 ketua isi rumah yang dipindahkan ke pusat pemindahan sementara (PPS) Sekolah Kebangsaan (SK) Gangsa di sini, berikutan banjir yang kembali melanda Melaka sejak Sabtu lalu.

Sejak kebelakangan ini, timbul desas-desus bahawa Ismail Sabri akan melakukan rombakan Kabinet dengan melantik seorang Timbalan Perdana Menteri dan menggugurkan tiga menteri daripada jawatan yang disandang mereka.

Agenda Daily hari ini turut melaporkan Ismail Sabri bakal meletakkan seorang Ahli Parlimen (MP) daripada UMNO untuk mengisi jawatan Timbalan Perdana Menteri (TPM) dalam rombakan Kabinet yang diuar-uarkan minggu depan.

Berada di tangga teratas pilihannya ialah Menteri Kanan Pertahanan, Datuk Seri Hishammuddin Hussein yang dilihat lebih berwibawa daripada MP UMNO yang lain, terutama di dalam urusan pentadbiran Kerajaan Pusat.

Bagaimanapun, sumber memberitahu Agenda Daily, Ismail Sabri tidak boleh mengetepikan beberapa individu lain bagi mengisi kerusi TPM, terutama dua pemimpin Bersatu – Naib Presiden, Datuk Seri Mohamed Azmin Ali, dan Setiausaha Agung, Datuk Seri Hamzah Zainuddin. Berita berkaitan

Ketika melawat PPS Balai Raya Kampung Tandong, Buloh Kasap, Segamat Johor yang menempatkan 117 mangsa daripada 26 keluarga, Perdana Menteri berkata belau telah meluluskan peruntukan sebanyak RM5 juta kepada Jabatan Pengairan dan Saliran Johor bagi membina ban baharu mengelakkan banjir pada masa depan.

“Keperluannya adalah segera. Peruntukan sebanyak RM5 juta telah saya luluskan untuk membina ban baharu. JPS juga diminta supaya menyediakan pelan jangka panjang untuk mengelakkan banjir di daerah ini,” katanya.


Guru tak divaksinasi bahayakan murid, rakan sekolah: PM

Perdana Menteri Datuk Seri Ismail Sabri Yaakob memberi amaran guru yang tidak mengambil vaksin Covid-19 boleh membahayakan kesihatan pelajar dan rakan setugas di sekolah.

Sehubungan itu beliau menggesa guru yang belum berbuat demikian segera mendapatkan vaksin demi melindungi semua pihak, terutama murid yang akan memulakan sesi pembelajaran bersemuka tidak lama lagi.

Walaupun belum menjadi kewajiban bagi guru untuk mendapatkan vaksin, tetapi mereka berisiko meningkatkan jangkitan kerana bakal bersemuka dengan pelajar ketika sesi pengajaran dan pembelajaran (PdP) di dalam kelas kelak, katanya berucap pada Majlis Penyampaian Peranti Komputer Program Cerdik Kementerian Pendidikan Malaysia kepada pelajar Parlimen Bera di Sekolah Menengah Kebangsaan (SMK) Bera Bandar 32 di Bera, hari ini.

Perdana Menteri memberi contoh guru sekolah rendah yang belum mendapat vaksin akan merisikokan murid mereka termasuk rakan-rakan guru.

“Sebab itu Kementerian Pendidikan tegas dalam aspek vaksin ini. Kalau dengan kehadiran kita yang tidak divaksin ini bahayakan orang lain, maka kita sepatutnya ambil tanggungjawab lindungi rakan-rakan yang sama mengajar di sekolah, lebih penting kesihatan murid-murid,” katanya.

Terdahulu, Kementerian Pendidikan kekal dengan pendirian untuk memindahkan guru yang enggan menerima vaksin Covid-19 sebaik sesi persekolahan bersemuka dibuka bagi memastikan sesi PdP di sekolah tidak terjejas.

Kementerian itu turut mengesahkan terdapat 2,500 guru di seluruh negara enggan divaksinkan dan pihaknya akan terus mengadakan sesi libat urus bersama mereka untuk memujuk menerima suntikan vaksin.

Jabatan Perkhidmatan Awam (JPA) turut mengeluarkan pekeliling mewajibkan penjawat awam mengambil vaksin dan perlu segera melengkapkan imunisasi itu sebelum 1 November ini.

JPA menegaskan penjawat awam yang belum mengambil vaksin selepas tempoh ditetapkan tanpa mendapatkan pengecualian daripada pegawai perubatan kerajaan, mereka boleh dikenakan tindakan tatatertib.


Lebih 5 parti mahu sertai PN, kata Hamzah

Setiausaha Agung Perikatan Nasional (PN), Datuk Seri Hamzah Zainudin mendedahkan ada sekurang-kurangnya lima lagi parti politik yang menyatakan hasrat untuk menyertai gabungan itu.

Katanya, permohonan rasmi daripada parti-parti berkenaan antaranya di Sabah dan Semenanjung telah diterima sebelum Pilihan Raya Umum ke-15 (PRU15) diadakan.

Namun menurut calon Paralimen Larut itu permohonan untuk menyertai PN masih dalam proses penelitian bagi memberi laluan dan fokus kepada pilihan raya terlebih dahulu.

“Ada banyak, lebih daripada lima. Di Sabah ada, Semenanjung pun ada. Parti-parti ini sudah tulis surat mahu bersama kita, saya tahulah sebab saya Setiausaha Agung.

“Tetapi disebabkan sudah sampai pilihan raya, saya nasihatkan presiden dan pemimpin-pemimpin PN untuk tunggu.

“Kalau kita umum cepat sangat, mereka kata kita ambil semua. Ambil semua tu maknanya macam ‘sakau’, jadi kita tak mahu ambil semua,” katanya sempena Majlis Ramah Mesra calon Parlimen dan Dewan Undangan Negeri (DUN) Larut di Dewan Majlis Daerah Selama, Sungai Bayor di Larut pada Selasa (8 November 2022), lapor Sinar Harian.

Pada 2020, PN dibentuk menerusi gabungan Parti Pribumi Bersatu Malaysia (Bersatu), PAS dan Parti Solidariti Tanah Airku (STAR) sebelum disertai Parti Maju Sabah (SAPP) dan Gerakan.


Radzi tentang lima calon lain, harap dapat cipta #EraBaharuPutrajaya

Calon Perikatan Nasional (PN) kerusi Parlimen P125 Putrajaya Datuk Dr Radzi Jidin akan berdepan lima lagi calon dalam Pilihan Raya Umum Ke-15 (PRU-15) yang akan diadakan pada 19 November ini.

Lima calon lain ialah Datuk Seri Tengku Adnan Tengku Mansor, yang juga penyandang mewakili Barisan Nasional; Dr Noraishah Mydin Abdul Aziz (Pakatan Harapan); Datuk Mohd Rosli Ramli (Pejuang); dan dua calon Bebas, Lim Fice Bee dan Samsudin Mohamad Fauzi.

Selepas penamaan calon di Dewan Kompleks Kejiranan Presint 9 berakhir pada 10 pagi, pegawai pengurus pilihan raya Putrajaya Shamshul Joehari Zainal Mokhtar mengumumkan enam calon yang layak dalam perebutan kerusi itu.

Untuk rekod, Parlimen Putrajaya mempunyai 42,881 pengundi berdaftar.

Sementara itu, Dr Radzi bersyukur kerana secara rasmi telah disahkan sebagai calon mewakili Perikatan Nasional bagi kerusi P125 Putrajaya dengan nombor 5.

“Pastinya nombor 5 ini mempunyai signifikan tersendiri kepada saya. Insya-Allah, dengan strategi, sokongan dan kerja keras seluruh pendokong PN, kita mampu menamatkan dominasi parti lawan yang ‘beraja’ di sini dalam empat PRU lalu.

“Terima kasih kepada semua pendukung Perikatan Nasional yang hadir memberikan sokongan. Terima kasih juga kepada kepimpinan yang memberi kepercayaan kepada saya untuk memikul amanah merampas kerusi Putrajaya yang cukup signifikan ini.

“Proses pertama telah selesai. Sekarang masa untuk kita bekerja. Dampingi dan kenalilah setiap warga Putrajaya. Jelaskan kepada saudara, rakan-rakan kita di sini mengapa mereka perlu memilih Perikatan Nasional,” katanya selepas penamaan calon itu.

Dr Radzi yang juga Menteri Pendidikan kerajaan sementara yakin menerusi gerak kerja tersusun Perikatan Nasional akan mencipta #EraBaharuPutrajaya pada malam 19 November ini.

“Kepada saudara, rakan-rakan pengundi Putrajaya, saya dengan rendah diri memohon diberikan peluang mengemudi Putrajaya untuk tempoh lima tahun akan datang.

“Laksanakanlah tanggungjawab saudara, rakan-rakan sebagai pengundi sebaiknya dan buatlah pilihan dengan jiwa yang tenang dan penuh sedar. Insya-Allah, kita mampu mengubahnya,” katanya.


e-Pemula manfaatkan dua juta belia

Program e-Pemula yang akan dilancarkan tidak lama lagi bakal memberi manfaat kepada lebih 2 juta belia dengan peruntukan sebanyak RM300 juta, kata Menteri Kewangan Tengku Datuk Seri Zafrul Abdul Aziz.

Beliau berkata program e-Pemula ialah sebuah Skim Transaksi Tanpa Tunai khas untuk golongan belia berumur 18 hingga 20 tahun dan pelajar sepenuh masa di institusi pengajian tinggi, lapor Bernama.

“Program e-Pemula akan mengkreditkan RM150 secara one-off ke dalam akaun e-dompet para belia ini,” katanya di Bengkel Pengurusan Kewangan My Money & Me sempena Global Money Week 2022 yang diadakan secara maya di sini hari ini.

Katanya terdapat banyak dana dan pembiayaan yang disediakan khas untuk golongan belia melalui Bajet 2022.

“Sebagai contoh, jika anda merupakan seorang usahawan muda, Pelan Pembiayaan Belia Usahawan sebanyak RM150 juta ditawarkan menerusi Bank Simpanan Nasional (BSN) dan Agrobank,” katanya.

Katanya kerajaan juga telah mula membayar elaun sebanyak RM900 kepada pelajar yang menjalani program latihan industri sejak 2019.

Beliau berkata langkah itu untuk membantu mengurangkan beban kewangan golongan belia.

Tengku Zafrul turut mengambil kesempatan dengan mengingatkan golongan muda mengenai kepentingan masa depan dan amalan konsep pengurusan kewangan yang positif.

“Bagi mencapai tahap kesejahteraan kewangan yang positif, anda perlu membiasakan diri dengan konsep kawalan diri.

“Kawalan diri akan membolehkan anda mengagihkan simpanan dan berjinak-jinak dengan dunia pelaburan serta menerajui pelan takaful dan insurans yang sedikit sebanyak akan membantu memastikan tahap kesejahteraan kewangan,” katanya.


Ka Siong lapor polis isu telur India, perbalahan dengan Deepak

Presiden MCA, Datuk Seri Wee Ka Siong membuat laporan polis berkaitan ‘perbelahan’ yang belum selesai antaranya dengan ahli perniagaan, Deepak Jaikishan, berhubung isu telur ayam import India.

Ahli Parlimen penyokong kerajaan Pakatan Harapan-Barisan Nasional (PH-BN) Ayer Hitam itu berkata, beliau membuat laporan mengenai perkara itu di Ibu Pejabat Polis Daerah Cheras pada jam 1 pagi pada 22 Mac.

“Sebelum ini, pada Jumaat lalu (17 Mac 2023), saya telah mencabar Deepak Jaikishan supaya membuat laporan polis selepas beliau menafikan beliau pernah menelefon saya sebanyak 2 kali iaitu masing-masing pada jam 9.51 pagi dan 9.52 pagi 13 Mac 2023.

“Saya memberi Deepak 3 hari untuk berbuat demikian.

“Memandangkan Deepak Jaikishan tidak membuat laporan polis, maka saya mengambil keputusan untuk membuat laporan polis seperti mana yang saya janjikan,” kata Ka Siong dalam kenyataan di Facebooknya, hari ini (23 Mac 2023).

Beliau mengulangi kenyataan bahawa tiada siapa yang patut menyalahgunakan nama Pejabat Perdana Menteri (PMO) selain ucapan Ahli Parlimen di Dewan Rakyat diberi imuniti di bawah Perlembagaan Persekutuan.

“Saya tidak mahu mana-mana individu menggunakan nama Pejabat Perdana Menteri (PMO) untuk melakukan tindakan yang tidak senonoh dan berbaur ugutan.

“Apatah lagi terhadap mana-mana Ahli Dewan Rakyat yang mempunyai imuniti berucap di dalam Dewan Rakyat seperti termaktub di dalam Perkara 63 Perlembagaan Persekutuan.

“Sebarang bentuk penyalahgunaan nama PMO amatlah dikesali. Justeru, saya serahkan kepada pihak polis untuk menjalankan siasatan berhubung perkara ini,” katanya lagi.

Ketika dalam Parlimen pada 15 Mac lalu, Ka Siong mendedahkan dihubungi pengimport telur ayam yang meminta beliau memperbetulkan kenyataannya di Dewan Rakyat.

Beliau berkata individu itu telah menghubunginya dua kali dengan panggilan pertama di WhatsApp berdurasi 33 saat sebelum terputus secara tiba-tiba pada 9.51 pagi dan panggilan telefon kedua pada 9.52 pagi lebih tujuh minit.

“Sekiranya Deepak Jaikishan merasakan ada yang menyamar sebagai dia dan menghubungi saya, saya menggesa dia perlu membuat laporan polis untuk membersihkan namanya.

“Saya bersedia untuk bekerjasama dengan polis dan saya akan mendedahkan semua bukti yang saya ada,” kata Ka Siong pada sidang media di Parlimen 16 Mac.

Isu telur ayam import dari India bermula pada 22 Februari apabila Ka Siong membangkitkannya di Dewan Rakyat semasa membahaskan usul ucapan terima kasih pada Titah Diraja.

Semasa perbahasannya, beliau memberi amaran bahawa kerajaan akan berdepan kritikan bertubi-tubi sekiranya masalah kekurangan telur ayam tidak dapat diselesaikan menjelang Ramadan dan Aidilfitri semakin hampir.

Ka Siong juga mengeluarkan tiga telur berbeza – satu dari India, telur keluaran tempatan dan telur diperkaya Omega 3 – untuk menunjukkan perbezaan saiz dan kosnya.

Telur yang diimport dari India adalah berkulit putih dan mempunyai berat antara 50 gram (g) dan 55g, yang boleh diklasifikasikan sebagai telur Gred D di Malaysia.


Pemilihan PKR: Selepas laporan SPRM, seorang calon Ketua Cabang tampil buat penafian

Seorang calon Ketua Cabang PKR di Perak tampil membuat penafian berhubung tuduhan termasuk terlibat dalam penyelewengan dana dan penyalahgunaan dadah.

Calon Ketua Cabang Tambun, Mustapa Mansor membuat penafian selepas seorang ahli wanita PKR membuat laporan rasmi kepada Suruhanjaya Pencegahan Rasuah Malaysia (SPRM) baru-baru ini dengan mendakwa seorang calon yang sedang bertanding terlibat dalam salahguna dana sebuah Pertubuhan Bukan Kerajaan (NGO).

Selain itu, satu laporan polis juga sudah dibuat Mustapa berhubung tuduhan yang dilemparkan terhadapnya berhubung satu video yang tular di media sosial memaparkan beberapa tuduhan tersebut.

“Saya menafikan semua tuduhan yang dilemparkan itu malah saya sedia disiasat dan akan beri kerjasama sepenuhnya kepada pihak berkuasa. Serangan peribadi seperti ini ketika pemilihan tidak sepatutnya berlaku di dalam PKR.

“Calon-calon yang bertanding sepatutnya lebih matang dengan menampilkan idea-idea bernas untuk menyelesaikan permasalahan rakyat dan parti, bukan mencari keburukan lawan untuk menang,” katanya menurut laporan Sinar Harian.

Bagaimanapun, Mustapa yang juga Timbalan Pengerusi Otai Reformis berkata, segala tuduhan dan fitnah dilemparkan itu tidak langsung melunturkan semangat dalam pemilihan kali ini.

Pada 17 Mei lalu, seorang ahli PKR Tambun, Mahanim Abdul Hamid membuat laporan di di Pejabat SPRM Perak bagi mendesak kertas siasatan dibuka terhadap individu berkenaan.

Mahanim mendakwa individu itu secara terang menyalahgunakan dana NGO bagi kegunaan peribadi menjelang pemilihan parti berkenaan yang sedang berjalan ketika ini.

Katanya, kutipan dana NGO tersebut merupakan derma daripada orang awam bagi tujuan membantu madrasah, pelarian dan orang Islam yang memerlukan namun ia disalahgunakan.

“Saya difahamkan individu itu menggunakan dana tersebut untuk kepentingan diri sebagai calon Ketua Cabang Tambun menjelang pemilihan parti.

“Perkara ini dimaklumkan oleh individu itu sendiri kepada saya dalam pertemuan tiga minggu lalu yang mana beliau memberi wang untuk perbelanjaan pemilihan bagi tujuan memenangkan beliau sebagai Ketua Cabang Tambun,” katanya dipetik laporan.

Mahanim berkata, individu berkenaan bukan hanya menyeleweng dana sebuah NGO yang diuruskannya malah turut melakukan perkara sama kepada beberapa NGO lain yang dia turut terlibat.

Ditanya jumlah wang yang disalahgunakan individu berkenaan, Mahanim berkata, ia melibatkan jumlah yang besar sehingga mencecah ratusan ribu ringgit namun beliau mengakui tidak boleh memaklumkan jumlah yang tepat.

“Saya berharap SPRM menyiasat perkara ini kerana kita tidak mahu ada salah guna dana yang dikutip daripada orang awam untuk membantu orang awam tetapi digunakan atas kepentingan peribadi bertanding sebagai ketua cabang,” katanya lagi.


Anwar pertimbang bertanding di kawasan Parlimen lain pada PRU-15

Presiden PKR Datuk Seri Anwar Ibrahim sedang mempertimbangkan cadangan supaya beliau bertanding di kerusi Parlimen Tambun pada pilihan raya umum ke-15 (PRU-15).

Ahli Parlimen Port Dickson itu berkata cadangan berkenaan telah diusulkan kepadanya namun keputusan belum lagi boleh diputuskan kerana fokus parti ketika ini adalah berkaitan jumlah kerusi dan jentera pilihan raya terlebih dahulu, lapor Bernama.

“Anda fikir macam mana? Kalau anda kata boleh, saya akan fikirkan. Ia satu cadangan yang sedang saya pertimbangkan. PKR Cabang Tambun ada usulkan, namun saya belum putuskan lagi. Kawan-kawan di Port Dickson pula merayu minta saya kekal di sana. Saya kena fikir dahulu,” katanya dalam sidang media selepas Mesyuarat Majlis Pimpinan Negeri (MPN) PKR Perak di sini hari ini.

Ketua PKR Cabang Tambun Muhamad Arafat Varisai Mahamad dilaporkan mahu memberi laluan kepada Anwar bertanding di kerusi Parlimen Tambun pada PRU15 dan keputusan itu telah dipersetujui di peringkat akar umbi menerusi Mesyuarat Agung Tahunan Cabang sebelum ini.

Menyentuh mengenai kerusi dan calon bagi PKR Perak untuk PRU15, Anwar berkata perkara itu akan dibincang dan diputuskan pada mesyuarat Majlis Presiden.

Terdahulu beliau berkata mesyuarat pada hari ini bersetuju untuk melantik Ahli Parlimen Tanjung Malim yang juga Naib Presiden PKR Chang Lih Kang sebagai Pengerusi MPN Perak bagi penggal 2022 hingga 2025.